
Studii 


Filosofi români - 
mărturisitori ai dreptei credinţe ortodoxe. 
Nae lonescu, Nichifor Crainic, 
Mircea Vulcănescu 


I. Argument 


Întrebările ce se pun mai ales la răscrucea timpurilor, 
a secolelor şi mileniilor sunt frecvent legate de filosofie. 
Încă în protoistorie meditaţia asupra Universului și a 
locului omului în cadrul acestuia a fost filosofică. Mereu 
au fost întrebări precum: avem nevoie de filosofie, este 
ea o formă de cultură?; face ea parte din structura înaltei 
spiritualități umane?; poate ea să pătrundă tainele 
transcendentalităţii?; se confundă filosofia cu ştiinţa, 
arta, religia sau cu viziunea despre lume a simțului 
comun, şi dacă nu, cum se manifestă ea în mod 
autonom?; care este astăzi locul filosofiei în procesul 
evoluţiei umanităţii? Toate marile culturi moderne ale 
lumii, germană, engleză, franceză, italiană, rusă, au avut 
mari filosofi. 

Este oare aici o determinare subconștientă a părerii 
actuale a unor români că nu am avut filosofi și filosofie pe 
meleagurile noastre pe baza supoziției că nu am avut o 
cultură importantă? Există aici anume contraziceri — de 
pildă, uneori se recunoaște valoarea scriitorilor Lucian 
Blaga sau Emil Cioran, dar nu și valoarea lor de filosofi. 
Există o rezistenţă chiar a unor intelectuali de valoare la 
acceptarea existenţei filosofilor români interbelici, la 
același nivel cu cel al scriitorilor, savanților, artiștilor 
nației. Poate este și vina actualei comunităţi de filosofi, și 
ea cam de același rang astăzi cu alte comunităţi de artiști 
sau savanţi, că stând în contemplaţia întâmplărilor 
cotidiene nu a pledat pentru locul meritat de filosofi și de 
filosofie în cultura românească. 

În contextul amintit, se poate afirma că în decursul 
istoriei poporului român, în plan cultural, principala 
dihotomie este aceea între „eternul” simţirii româneşti şi 
al sentimentului românesc al fiinţei, regăsit cu predilecție 
în cuvintele limbii române, dar şi în creaţia populară, iar 
pe de altă parte „istoricul”, altfel spus, formele spirituale, 
abstracte, de natură ştiinţifică sau filosofică în care să se 
regăsească fapte ale culturii şi care prin aceasta să aibă 
caracterul de universalitate. Cultura, în dimensiunea sa 
existenţial ontologică şi nu doar a încercărilor prin fapte 
culturale, trebuie să aibă dimensiunea universalităţii sau 
cel puţin posibilitatea de a accede la un astfel de criteriu. 
Filosofia românească are caracteristicile unei culturi 
universale. Pentru creaţia filosofică naţională este un fapt 
important orientarea spre ființa istorică a poporului 
român, spre limba română și spre valorile credinţei 
ortodoxe milenare a românilor. Filosofii pe care dorim să- 

i prezentăm în expunerea noastră, Nae Ionescu, Nichifor 
Crainic și Mircea Vulcănescu, au mărturisit prin gândirea 
și opera lor deosebit de importantă și chiar cu viața 
dreapta credință ortodoxă și au ridicat creaţia lor la 
universalismul gândirii filosofice. 


Nae lonescu 


Nicolae C. lonescu (mai cunoscut ca Nae lonescu) a 
fost filosof, logician, profesor și jurnalist de înaltă factură 
intelectuală şi morală, y 
mărturisitor al dreptei 
credințe ortodoxe și atașat 
valorilor și tradiţiilor | 
poporului român. 
Orientarea sa filozofică a 
fost catalogată de unii 
comentatori ai operei sale 
ca fiind „trăirism” (o 
variantă românească a 
vitalismului, incluzând 5% 
elemente mistice și 
teologice din tradiția 
creștină ortodoxă). | 

A știut să adune în jurul | 
său și să eleveze o pleiadă 
de membri ai generaţiei de aur interbelice, a literaturii și 
gândirii românești precum Vasile Băncilă, Emil Cioran, 
Constantin Noica, Mircea Vulcănescu, Petre Ţuţea și 
alţii. Prin publicistică, mai ales prin intermediul ziarului 
„Cuvântul”, a fost puternic implicat în dezbaterea politică, 
susținând iniţial doctrina ţărănistă, apoi ideea unei 
monarhii organice românești. 

Nae Ionescu, a marcat puternic filosofia românească 
până în zilele noastre, în special prin gânditorii pe care i-a 
influenţat într-un fel sau altul. Filosoful fără operă, 
considerat așa de comentatori deoarece a publicat foarte 
puţine lucrări cu caracter filosofic în timpul vieţii, avea 
într-adevăr o mare putere de seducţie, mai ales în 
prelegerile sale universitare și astfel a influențat mulţi 
tineri, unii dintre ei ajungând mai târziu gânditori de 
renume. Cursurile, publicate după moartea lui Nae 
lonescu, ne dezvăluie un gânditor profund, cu multe 
elemente de originalitate în filosofie și logică. Cei care au 
audiat aceste cursuri mărturisesc că erau deosebite prin 
conţinutul metafizic, dar și prin puterea de convingere a 
profesorului. 

Mircea Eliade scria despre Nae lonescu că își învăța 
studenții să filosofeze plecând de la imediat, de la 
întâmplări personale, şi le amintea că un gânditor îşi 
poate îngădui orice libertate în speculaţiile lui, în afară de 
libertatea de a nu ţine seama de viață. De asemenea, se 
spune că reușea să creeze sentimentul filosofării, al 
deschiderii spre problematic, oferind mereu nu 
răspunsuri, ci alte și alte întrebări, ceea ce l-a făcut pe 
Constantin Noica să îl numească „dezvăţător”. 

Câteva repere biografice din viața maestrului sunt utile 
pentru a contura personalitatea acestuia. Nae lonescu se 
naște pe data de 4 iunie 1890 (stil vechi) la Brăila. 
Urmează studiile primare, gimnaziale și liceale în orașul 
natal. În timpul liceului, se apropie de cercul socialist și îl 
cunoaște pe viitorul scriitor Panait Istrati. Este 
exmatriculat din liceul Nicolae Bălcescu din Brăila în 
ultimul an de studiu, se spune că pentru „republicanism 
naţional”. Termină studiile medii la alt liceu. Își continuă 
studiile la Facultatea de Litere și Filosofie din București, 
ale cărei cursuri le încheie în 1912, cu specializare în 
filosofie. În anul 1912, este numit profesor la Liceul Matei 
Basarab din București. După o vreme în care 
colaborează la „Studii filosofice” sau la „Noua Revistă 
Română”, în toamna anului 1913, pleacă în Germania la 
Gottingen, în vederea desăvârșirii studiilor. Revine în 
România și Își satisface stagiul militar la Brăila, iar pe 25 
noiembrie 1915 se căsătorește cu Elena Margareta 
Fotino. În ianuarie 1916, pleacă din nou în Germania, 
împreună cu soția, pentru continuarea studiilor doctorale. 

Intrarea României în război, în luna august 1916, îl 
surprinde acolo. Pentru faptul că era român este închis în 
lagărul de prizonieri de la Celle-Schloss, Hanovra, de 
unde va fi eliberat în august 1917. Primul său fiu, Radu, 
se naște la începutul anului 1917, iar cel de-al doilea, 
Răzvan, în luna iunie a anului 1918. În 1919, îşi susţine 
doctoratul în filosofie la Universitatea din Munchen, cu 
celebrul profesor și filosof Băumker, cu teza: Die Logistik 
als Versuch einer neuen Begriindung der Mathematik. 
Prin această teză valoroasă, Nae Ionescu își aduce o 
contribuție importantă la construcţia logicii matematice. 
Revine în ţară în același an, dedicându-se carierei 
didactice și jurnalistice. 

Este pentru scurtă vreme profesor, apoi director la 
Liceul militar de la Mânastirea Dealul pentru ca, în 
același an, să fie numit asistent la catedra de „Logică și 
Teoria cunoașterii” a profesorului și filosofului Constantin 
Rădulescu Motru. Nae lonescu își inaugurează 
activitatea universitară cu prelegerea Funcțiunea 
epistemologică a iubirii. Demersul său este original 
deoarece consideră că iubirea, după porunca 
Mântuitorului, este calea cea mai importantă prin care 
omul cunoaște pe Dumnezeu, iar prin iubirea de 
Dumnezeu pe sine însuși, pe semenii săi și toată 
Creaţia. Mai târziu, distinsul teolog, preot, profesor dr. 
academician Dumitru Stăniloae va spune: „În liniștire 
este o supremă cunoaștere pentru că este o supremă 
iubire”. Le-a fost profesor universitar lui Mircea Eliade, 
Emil Cioran, Constantin Noica, Petre Ţuţea și Mircea 
Vulcănescu. Cursurile sale, litografiate sau păstrate sub 

formă de stenograme, au fost publicate după moartea sa, 
la începutul anilor '40, prin grija discipolilor. În perioada 
comunistă (1945-1989), Nae lonescu a fost un autor 
interzis. Publicarea cursurilor sale a fost reluată după 
1990. 

Între 1911-1916, în calitate de colaborator și apoi de 
redactor la Noua Revistă Română, condusă de 
Constantin Rădulescu-Motru publică mai multe articole și 
cronici. În perioada 1919-1925, colaborează cu 
numeroase articole la revista Ideea europeană (director: 
Constantin Rădulescu-Motru), alături de mari oameni de 
cultură români dintre care menţionăm pe Tudor Vianu, 
Octav Onicescu, Mircea Florian, Dimitrie Gusti. Publică 
în 1922, în Gazeta Matematică studiul Comentarii la un 
caz de intranziență a conceptelor matematice, pentru 
care obține Premiul de filosofie matematică, în anul 
1923. Din mai 1926, Nae lonescu conduce ziarul 
Cuvântul, la care scriu și discipolii săi Mircea Eliade, 
Mircea Vulcănescu, Emil Cioran, Mihail Sebastian și alții. 
La 14 februarie 1925, încheie cursul de /storie a logicii 
(litografiat și ulterior tipărit în 1997). Tot în același an, 
susţine cursul de Filozofie a religiei (litografiat şi ulterior 
tipărit între 1990 și 1998 în mai multe ediţii). Este prima 
contribuție românească notabilă la problematica istoriei 
logicii. 

În primăvară, dă examenul de docenţă în fața unei 
comisii condusă de Constantin Rădulescu-Motru și din 
care mai făceau parte iluștrii filosofi români P.P. 
Negulescu și Dimitrie Gusti. Din iunie 1925, este docent 
universitar de Istoria logicii și Metafizică la Facultatea de 
Litere și Filosofie din București. În noiembrie, deschide 
cursul de Teoria cunoștinței (predat până în mai 1926) și 
cel de Metafizică, cu tema Problema salvării în „Faust” al 
lui Goethe. La 1 ianuarie 1926, este numit conferențiar 
definitiv de Istorie a logicii și Metafizică, iar la 29 mai 
același an încheie cursul de Teorie a cunoștinței 
(litografiat și ulterior tipărit în anul 1996). 

Este numit profesor titular, în anul 1930, al Catedrei de 
Psihologie și Pedagogie a Institutului Superior de 
Educaţie Fizică. Îi urmează mentorului său, profesorul 
Constantin Rădulescu Motru. Predă cursuri de psihologie 
generală și pedagogie teoretică. În același an, la 
alegerile pentru Camera Deputaţilor, Nae Ionescu 
candidează la Brăila, din partea Uniunii Naţionale și este 
ales. În anul universitar 1930-1931, predă cursul /storia 
metafizicei ca tipologie a culturii - prelegerea inaugurală 
are ca temă Moda în filosofie (cursul a fost litografiat și 
tipărit în 1996). În anul universitar următor, a predat 
cursul Din metodologia logicei. Analogia precun și cursul 
Metoda statistică. Cu aplicaţie la psihologie, sociologie si 
pedagogie, cursuri care până în prezent nu au fost 
publicate. Un alt curs predat de profesorul Nae lonescu 
este Logica științelor exacte (nu a fost litografiat și nici 
publicat). 

În iunie 1934, apare romanul lui Mihail Sebastian, De 
două mii de ani..., cu o prefață de Nae lonescu, 
concepută ca o antiteză la tematica romanului. Această 
prefață cu un puternic conţinut teologic ortodox se 
încheie cu concluzia că evreii nu au nicio putinţă de 

salvare, întrucât îl așteaptă încă pe Mesia. Timp de 
câteva luni se duce o amplă și pasionantă polemică în 
presă în jurul romanului, a prefaţei și problematicii puse 
de autor și de profesorul Nae lonescu. În anul universitar 
1934-1935, predă cursul de Logica generală care a fost 
litografiat și tipărit în două ediţii după moartea autorului, 
în 1943 și 1993, și un curs de Logică a colectivelor (3 
lecţii, predat, s-au păstrat într-un manuscris și au fost 
tipărite în 1996 și în 1997). În anul universitar 1936-1937, 
predă cursul Probleme de metafizică, curs stenografiat și 
editat mai târziu, în 1988, de Dan Zamfirescu. La 22 
aprilie în același an, Conferinţa de Metafizică și Istorie a 
Logicii este transformată în catedră, iar Nae lonescu este 
numit profesor agregat. La 10 martie 1938, Senatul 
Universităţii București este de acord cu propunerea de 
schimbare a denumirii catedrei, ocupate de Nae Ionescu, 
în Catedra de Logică și Metafizică. 

În anul 1939, împreună cu o serie de șefi legionari, 
Nae lonescu este arestat și depus în lagărul de la 
Miercurea Ciuc și apoi i se fixează „domiciliu forțat”. Este 
destituit din Universitate. Este internat iarăși în lagărul de 
la Miercurea Ciuc. La 24 iunie același an este eliberat din 
lagăr, grav bolnav de inimă. Nu își va recăpătă niciodată 
catedra. Este vizitat acasă de o serie de prieteni, printre 
care Mircea Vulcănescu, Mircea Eliade și Constantin 
Noica. În această perioadă începe să lucreze la un 
Manual de logică pe care nu-l va termina (au rămas, în 
manuscris, câteva fragmente). Bolnav de inimă, moare la 
15 martie 1940, în vila sa de la Băneasa, în prezența 
Cellei Delavrancea. 

Fără a încerca să prezentăm şi să analizăm întreaga 
operă, în ceea mai mare parte publicată postum, a 
ilustrului filosof român, remarcăm două aspecte în opinia 
noastră esenţiale. Primul se referă la multitudinea 
domeniilor în care Nae Ionescu a creat: teologie, logică, 
filosofie, matematică, istorie, pedagogie, fapt ce 
demonstrează spiritul enciclopedic al profesorului care a 
căutat sensurile ultime ale existenţei. Al doilea aspect 
este acela că Nae lonescu a fost și rămâne un 
metafizician, creator de metafizică și care a ridicat 
cunoașterea științifică și adevărurile formale ale 
matematicii și logicii la valorile de credință ortodoxe ale 
poporului român. A demonstrat că există o cunoaștere 
prin iubire, iar metafizica poate fi ea însăși o știință și nu 
numai o creație speculativă. llustrul gânditor a fost 
exponentul unei şcoli de gândire metafizică pe care o 
datorăm unei pleiade de intelectuali care au filosofat, cu 
instrumentele ortodoxiei. Metafizica lui Nae lonescu a 
fecundat spirite ilustre ale României interbelice. A fost, de 
altfel, al doilea mare creator de şcoală după Titu 
Maiorescu, despre amândoi spunându-se că au excelat 
în crearea unor filosofi. 

Metafizica este considerată şi astăzi drept nume 
pentru centrul determinant şi pentru nucleul întregii 
filosofii, iar pentru sistemul de gândire al lui Nae lonescu 
constituie faptul fundamental. Metafizica are, potrivit 
filosofului român, o justificare culturală şi o deschidere 
către celelalte fapte spirituale, fie integrându-se în spaţiul 
lor atitudinal -— este vorba despre religie, fie 

descoperindu-le temeiurile — este vorba despre ştiinţă. 
Metafizica este cale către absolut. Potrivit lui Nae 
lonescu, metafizica nu a apelat niciodată în exclusivitate 
la rațiune. Încă de la cursul predat în anii 1928-1929, 
când a încercat să contureze metafizica răsăriteană 
printr-o paralelă cu metafizica apuseană, le spusese 
studenţilor săi că posibilităţile umane în ceea ce priveşte 
cunoaşterea metafizică ar fi una la nivel de lume a 
conceptelor, cealaltă la nivel de lume a esenţelor eterne. 
Astfel, în faţa omului s-ar deschide două căi prin care 
poate lua contact cu realitatea: calea cunoaşterii şi calea 
trăirii. În prima variantă, cunoaşterea ar tinde spre 
înglobarea realităţii cunoscute într-un anumit sistem de 
concepte. Aceasta ar fi varianta occidentală a spiritului 
metafizic, care nu poate ocoli impasul nepotrivirii dintre 
cunoaşterea realităţii sensibile şi realitatea noumenală, 
ce trece dincolo de domeniul cunoscutului, astfel 
rămânând nerezolvată problema adecvării dintre 
cunoaştere şi realitate. 

După cum remarca Nae Ionescu în prelegerea din 13 
ianuarie 1937, metafizica se face uneori doar din 
necesităţi polemice, într-o situare critică faţă de un 
oarecare sistem metafizic. Pentru a intra în domeniul 
metafizicii fără intenţii polemice, pentru a da curs unei 
necesităţi lăuntrice de formulare conceptuală a unor 
experienţe metafizice, trebuie făcut un examen critic al 
posibilitătilor de lucru. Punctul de plecare în acest 
demers îl va constitui pentru Nae lonescu acceptarea a 
trei postulate fundamentale. Primul postulat ar fi acela că 
prin cunoaşterea metafizică nu are loc un act de 
înregistrare, ci un act de identificare a subiectului 
metafizic cu obiectul cunoaşterii metafizice. Un alt mod 
de exprimare a acestui adevăr fundamental, pe care Nae 
lonescu l-a invocat în mai toate cursurile sale, ar fi acela 
că „nu stiu ceea ce văd, ci văd ceea ce stiu”. Nae 
lonescu vorbise de transformarea noastră în însuşi 
obiectul de cunoscut, cu precizarea că la mijloc este un 
fel de fuziune, de contopire, de unde şi concluzia că 
„existenţa care ne depăşeste poate fi trăită, în sensul 
depăşirii noastre pe linia trăirii”. Acest postulat se 
constituie ca o veritabilă axă a întregii probleme de 
cunoaştere metafizică. Întrucât, de îndată ce trăirea 
metafizică este tradusă în forme conceptuale ea devine 
cunoaştere. Al doilea postulat fundamental este cel al 
„participării”. Prin participare, experienţa metafizică se 
dezvăluie a fi un act bipolar. Participarea înlătură 
presupoziţia monopolarităţii, de caracter pur imanent, 
implicând un panteism ce se dispensează de orice 
transcendenţă, absurditate care egalează pur şi simplu 
idealismul absolut în materie de cunoaştere. Participarea 
presupune doi termeni: subiectul metafizic şi ceva de 
natură obiectivă, care transcede omul. Ea implică 
păstrarea distincţiei, dar şi a ierarhiei, dintre subiectul 
participant şi obiectul cunoşterii metafizice la care el 
participă. Al treilea postulat porneşte de la constatarea 
lipsei de sens a împărţirii metafizicii. Cunoşterea 
metafizică fiind act de identificare a subiectului cu 
obiectul, sistematizarea metafizicii în „ştiinţă a actului şi 
în ştiinţă a obiectului experienţei metafizice”, devine 

cumva de prisos. 

Nae lonescu defineşte metafizica ca „fiind în adevăr 
un cod de trăire şi de valorificare a realităţii în raport cu 
anumite necesităţi şi probleme proprii ale tale”. Această 
definiţie poate fi considerată regula fundamentală a 
modului în care Nae lonescu înţelege metafizica, ca 
urmare a faptului că aceasta acoperă întregul spaţiu al 
înţelesurilor metafizicii în filosofia sa. Conceptele 
principale angajate de această definiţie sunt: trăirea, 
realitatea, necesitatea şi problemele proprii — ale 
metafizicianului. Oferim spre reflecţie cititorului două 
citate din opera marelui filosof român de o actualitate 
evidentă în raport cu vremurile pe care le trăim, în care 
dreapta credință ortodoxă este blamată și restricționată, 
iar umanismul creştin este înlocuit de raționalismul 
pragmatic și protestant: „Viaţa trăită cu mintea este o 
viaţă mecanică. Devii un robot — poate unul eficient; 
roboții sunt foarte eficienţi — maşinile sunt mult mai 
eficiente ca şi oamenii. Când eşti condus de minte poţi 
câştiga mai bine şi mai mult, dar nu vei fi mai viu. Poate 
vei avea un standard de trai mai bun dar viaţa ta va fi 
seacă. Viaţa este vie doar când o trăieşti cu inima”; 
„Inteligența e orgolioasă şi rigidă. Ea vrea să se instituie 
nu numai în stăpân absolut, dar şi în demiurg. Şi 
greşeşte”. 


Nichifor Crainic 


Personalitate controversată, amestec de serafic şi de 
teluric, teolog şi om politic, poet şi publicist, Nichifor 
Crainic este un caz pe cât 
de complex, pe atât de 
reprezentativ pentru o 
întreagă categorie de 
cărturari români ieşiţi din 
orizontul satului tradiţional. 











Ei rămân fundamental 
țărani”, „oameni ai 
pământului”, respectuoşi 


faţă de tradiţie, temeinici în 
gândire şi în faptă, nu lipsiţi 
de mândria de a fi depăşit 
pe cont propriu anonimatul 
istoric al spiritului 
românesc de o vitalitate 
uneori exacerbată, sur- 
prinzători atât în patimi cât mai ales în virtuţi. În această 
bună simplitate existenţială, se află mari resurse 
creatoare, apte de a se desăvârşi prin instrucţie şi de a 
se exprima în opere culturale de o firească originalitate, 
în care tradiţia românească ancorată în perenitatea 
valorilor credinţei ortodoxe și sub mantia raţiunii 
contribuie smerit (uneori cu prea multă timiditate), dar 
sigur, la patrimoniul cultural universal. Nichifor Crainic 
face parte din pleiada gânditorilor români care au dat 
ființă în măsura cea mai înaltă „modelului ortodox, 
intelectual şi existenţial” al culturii românești. 

Adevăratul său nume era lon Dobre. Numele pe care 
şi l-a impus încă din anii primului război mondial şi sub 
care îl cunoaşte posteritatea, acela de Nichifor Crainic, 

este de fapt un splendid pseudonim, nu doar prin 
rezonanţa sa  tradiţional-românească şi ortodox- 
răsăriteană, ci mai cu seamă prin semnificaţiile pe care 
le poartă neostentativ: „cel ce aduce vestea izbânzii”. 
Nichifor Crainic s-a născut la Bulbucata (Vlaşca), pe 
malurile Neajlovului, la 22 decembrie 1889, într-o familie 
destul de umilă. După copilăria petrecută pe meleagurile 
natale pleacă la Bucureşti, ca elev bursier al Seminarului 
Central. Tot acum, mai exact din 1907, îşi începe 
activitatea publicistică, în periodice ortodoxe şi 
sămănătoriste. Mai târziu, căutând să definească sensul 
„gândirismului”, scria: „Sămănătorul a avut viziunea 
magnifică a pământului românesc, dar n-a văzut cerul 
spiritualităţii sale. Peste pământul românesc, pe care din 
Sămănătorul am învăţat să-l iubim, noi vedem arcuindu- 
se coviltirul de azur al Bisericii Ortodoxe”. 

Între 1912 şi 1916, urmează cursurile Facultăţii de 
Teologie din Bucureşti. În anii războiului de întregire 
(1916-1918) va fi redactor permanent la Neamul 
românesc editat de Nicolae Iorga, pe atunci ca și mai 
târziu mare susţinător al românismului integral: 
„România a Românilor, numai a Românilor şi a tuturor 
Românilor”, afirma marele istoric. De altfel, Nicolae lorga 
a fost un model pentru Nichifor Crainic şi omul pe care 
acesta l-a respectat cel mai mult de-a lungul vieţii. După 
război, între anii 1920-1921, îşi va desăvârși studiile la 
Viena, unde va avea, ca şi Eminescu odinioară, o rodnică 
întâlnire cu cultura şi literatura germană, fără a sacrifica 
nimic din orientarea sa ortodoxă. Rămânând un patriot 
desăvârşit, credincios valorilor ortodoxe, Nichifor Crainic 
a fost și o conştiinţă europeană prin deschiderea sa spre 
marea cultură occidentală. Acest fapt este exprimat în 
atitudinea sa critică faţă de nazismul german, dar și în 
formula pe care a adoptat-o și a cărei actualitate este 
evidentă, dar necunoscută și ignorată în spiritul ei de 
guvernanţii noștri și cei europeni: „Pacea Europei 
înseamnă: pământ naţional şi cer comun”. Aceasta 
rămâne singura definiţie valabilă a unei Europe creştine. 

Încă din 1921, îşi începe colaborarea la Gândirea, pe 
atunci în faza ei clujeană, cu Cezar Petrescu la 
conducere. Desfăşoară o vreme, în paralel cu gazetăria, 
activitate de consilier cultural şi editor, iar în 1926 va fi 
numit secretar general la Ministerul Cultelor şi Artelor 
(sub ministeriatul lui Vasile Goldiş). A ţinut o vreme 
pagina religioasă duminicală a ziarului Cuvântul (căruia 
mai târziu îi va da faimă Nae lonescu) şi a fost 
colaborator apropiat al lui Pamfil Șeicaru. Din 1926, când 
Cezar Petrescu abandonează Gândirea (deşi numele îi 
va figura pe copertă până în 1928), conducerea ei este 
preluată de Nichifor Crainic, care-i va imprima destul de 
repede direcţia ortodoxistă. În jurul revistei se va grupa o 
elită culturală românească ai cărei principali 
reprezentanţi au fost lon Barbu, Vasile Băncilă, Lucian 
Blaga, Dan Botta, Mateiu |. Caragiale, Oscar Walter 
Cisek, Gib. Mihăescu, Ovidiu Papadima, Victor Papilian, 
loan Petrovici, lon Pillat, Adrian Maniu, lon Marin 
Sadoveanu, Dumitru Stăniloae, Paul Sterian, Francisc 
Șirato, George Călinescu şi mulţi alţii. Tot în 1926, îşi în- 
cepe ilustra carieră universitară. 

Anul 1930 deschide deceniul cel mai bogat al scrisului 
său. În aceşti ani apar (sau sunt elaborate), printre altele, 
Ţara de peste veac (versuri — 1931), Cursul de teologie 
mistică (1935-1936), Puncte cardinale în haos (1936), 
Ortodoxie şi etnocraţie (1937), Nostalgia paradisului 
(1940). La capătul acestui deceniu de efervescenţă 
creatoare şi misionară, devine (la propunerea filosofului 
lon Petrovici) membru titular al Academiei Române, pe 
locul rămas vacant prin dispariţia prematură a lui 
Octavian Goga, pe care-l va elogia în discursul de 
recepţie la 22 mai 1941. Răspunsul la discursul de 
recepție este dat de Lucian Blaga, vechi prieten şi 
colaborator. 

Din opera lui Nichifor Crainic, se formează treptat atât 
o concepţie generală asupra culturii (culminând în 
Nostalgia paradisului, fără îndoială cea mai densă şi mai 
bine articulată dintre cărţile sale), cât şi o adevărată 
doctrină politică de dreapta, „naționalismul constructiv” 
(sintagmă de mare succes în epocă), concentrată în 
„Programul statului etnocratic” (publicat iniţial în revista 
Sfarmă-Piatră, apoi inclus, ca anexă, şi în volumul de 
eseuri Ortodoxie şi etnocraţie, construit pe trunchiul 
Ortodoxiei). Programul realizează sinteză între valorile 
tradiţiei orodoxe şi problemele actualități, iar pe de o 
parte, între valorile naţionale şi cele universale. Principiul 
fundamental enunțat de ilustrul filosof și teolog fiind: 
„Ceea ce e divin nu e nici vechi, nici modern, ci actual. 
Când zic că revelaţia e modernă, adică actuală, nu 
înțeleg că ea se modifică după spiritul timpului, ci că ea 
modifică noile generaţii în sensul idealului creştin, adică 
ea modifică spiritul timpului, acordându-l cu spiritul lui 
Hristos”. Pan M. Vizirescu avea dreptate să scrie: 
„Sistemul d-lui N. Crainic a cuprins de la început toate 
resorturile vieţii naţionale, punându-ne în faţă viziunea 
totalitară şi totalizatoare a realităţii româneşti. E o 
doctrină care nu lasă nimic nerezolvat” („Nichifor Crainic, 
creatorul gîndirii noastre”, în Sfarmă-Piatră, 16 iunie 
1938). lar Blaga afirma categoric, chiar în forul academic 
(a se vedea „Răspunsu!” integral în Academia Română, 
Discursuri de recepțiune, LXXIX, Monitorul Oficial, 1941), 
„Invazia teologică în cultura română postbelică (de după 
primul război mondial - n.n)., înţeleg penetraţia ei 
masivă şi profundă, va rămâne pentru totdeauna legată 
de numele lui Nichifor Crainic. Teologia ortodoxă a 
devenit sare a culturii româneşti de astăzi datorită 
precumpănitor activităţii sale literare. Ceea ce Crainic a 
întreprins timp de douăzeci şi cinci de ani pentru 
renaşterea spiritului ortodox rămâne fără pereche în 
analele vieţii noastre culturale. Este aici şi o patetică 
activitate de animator, dar este aici şi o operă de gânditor 
ortodox”. 

În perioada 1940 — 1941, Nichifor Crainic intervine în 
politica vremii, duce o viaţă agitată, scrie mult mai puţin. 
Sfârşeşte prin a fi hăituit de comunişti, de care se 
ascunde prin mai multe sate transilvănene, vreme de trei 
ani (1944-1947). Ajuns pe mâinile acestora, intră în 
perioada cea mai cumplită a vieţii sale, la polul opus al 
gloriei pe care o cunoscuse din plin. Sunt ani lungi de 
suferinţă și de umilinţe. El, care-l judecase aspru 

odinioară pe „bătrânul Miron Costin”, socotind că omul 
nu este „sub vremi”, ci că, dimpotrivă, „voinţa omului 
bărbat este capabilă să frângă grumazul monstrului”, a 
trebuit să experimenteze limitele umanului. Este deţinut 
vreme de 15 ani (la Văcăreşti şi la Aiud), fără sentinţă 
judecătorească, fiind eliberat în primăvara lui 1962, cu 
trupul vizibil marcat de suferință, dar cu spiritul tare, 
ancorat în credința ortodoxă. 

Pentru asigurarea mijloacelor necesare traiului, așa 
cum va mărturisi în memoriile sale, acceptă compromisul 
de a deveni redactor la Glasul Patriei (publicaţie editată 
pentru românii din exil), de unde se va pensiona în 1968. 
Îşi definitivează memoriile şi alte manuscrise. A murit 
marginalizat, la 20 august 1972, încondeiat de comunişti 
ca unul dintre cei mai „reacţionari” gânditori din România 
„burghezo-moşierească”. Numai Codreanu, Nae lonescu 
şi Horia Sima au mai fost prezentaţi în culori atât de 
sumbre. Pentru Nichifor Crainic va fi fost poate marea 
eliberare, „dezmărginirea” a cărei grandioasă viziune 
lirică o avusese cândva: „Şi de pe vârf de munte mă voi 
sui pe-un nor;/ Zi grea, cutremurată va fi — o zi de-adio — 
/ Când inima-mi de tine făşii voi dezlipi-o, / Amară 
frumuseţe, pământ rătăcitor”... Pe urma sa rămânea, în 
aşteptarea unor vremuri mai bune, o operă teologică, 
literară şi publicistică de un considerabil interes. 

Prăbuşirea regimului comunist (petrecută chiar în ziua 
când se împlineau o sută de ani de la naşterea lui 
Crainic!) a creat contextul revenirii sale treptate în 
circuitul public românesc. În 1990, la Editura Roza 
Vânturilor, a apărut ediţia de poezii (în două volume) 
„îngrijită” de Nedic Lemnaru, incluzând şi versurile 
„create menta!” în temniţa Aiudului, care fac din autorul 
lor, alături de Radu Gyr (1905-1975), cel mai de seamă 
poet al închisorilor comuniste din România. În 1991 i s-a 
publicat şi prima parte a Memoriilor (Zile albe, zile 
negre). Această primă parte se referă la răstimpul dintre 
1889 şi 1944. Partea a doua (încheiată spre sfârșitul 
anilor '60), apare în 1996, acoperă perioada 1944-1962. 
Nichifor Crainic se înscrie, prin arta evocării, în galeria 
celor mai străluciți autori de proză memorialistică din 
literatura română a secolului XX alături de Lucian Blaga, 
Mircea Eliade, Nicolae Steinhard și alții. În anii din urmă, 
i s-au editat ori reeditat numeroase volume: Cursul de 
teologie mistică (1993, sub titlul editorial Sfinţenia — 
împlinirea umanului), Nostalgia paradisului (1994), 
Puncte cardinale în haos (1996 şi 1998), Ortodoxie şi 
etnocraţie (1997), În țara de peste veac. Poezii antume: 
1916-1944 (1997), Dostoievski şi creştinismul rus (1998), 
Spiritualitatea poeziei româneşti (1998). Se lasă 
aşteptată în continuare publicarea unei lucrări importante 
și anume Cursul de mistică germană. 

Scriitor prolific şi foarte stăpân pe mijloacele sale, 
profesor universitar la Chişinău (1926-1931) şi Bucureşti 
(1932-1944), director al revistei Gândirea (1926-1944) şi 
al ziarului Calendarul (1932-1933), ministru în guvernele 
Gigurtu şi Antonescu (1940 şi 1941), laureat al Premiului 
Naţional de Poezie (1930), Doctor Honoris Causa al 
Universităţii din Viena (1940) şi membru titular al 
Academiei Române (1941), primenitor al învăţământului 

teologic românesc şi mentor al „ortodoxismului” cultural, 
teoretician al „statului etnocratic”, dar şi al „patriei 
ecumenice” ortodoxe (probabil cel mai ambițios plan 
modern de reorganizare supranaţională a lumii 
răsăritene, despre care conferenţiase la Sofia, în 1941, 
primind de la Regele Boris „Ordinul Sfântului Alexandru 
cu cordon roşu”), Nichifor Crainic a fost, dincolo de 
avatarurile  receptării sale publice, una dintre 
personalităţile cele mai împlinite ale epocii interbelice, 
animat de o vie conştiinţă misionară, pe linia deschisă de 
Heliade, Kogălniceanu şi Bălcescu, continuată de 
Hașdeu, Eminescu sau lorga şi ajungând, mai aproape 
de noi, până la Eliade, Noica sau Ţuţea. Nichifor Crainic 
avea conştiinţa nedesăvârșirilor sale pe care astăzi mulți 
nu o mai au şi, la terminarea studiilor teologice, a refuzat 
să se preoțească. A devenit, însă, unul dintre marii 
profesori de teologie ortodoxă ai vremii, iar Preot prof. 
univ. dr. Dumitru Stăniloae scrie despre el: „Nichifor este 
cel dintâi teolog român din epoca modernă a istoriei 
noastre care scoate teologia din cercul strâmt şi ocolit al 
specialiştilor, prezentând-o, într-o formă impunătoare, 
atenţiunii generale a lumii intelectuale. Nichifor Crainic 
înnoieşte prin reactualizarea tradiţiei într-o teologie care 
se mulțumea cu câteva coji din această tradiţie, primite 
pe calea şi de multe ori prin interpretarea ocolită a 
teologiilor apusene”, săvârșind o adevărată restaurare a 
teologiei româneşti în duhul ortodox” (Gândirea, an XIX, 
nr. 4, apr. 1940). „Nichifor Crainic, un poet al 
profunzimilor, este cel mai mare poet român creştin”, 
afirmă Preot prof. univ. dr. Dumitru Stăniloae: „De aceea, 
gândirea și simţirea lui creștină poartă o pecete 
româneasca, ceea ce face din scrisul lui Crainic o 
mărturie a spiritualităţii românești, care e o sinteza între 
credința ortodoxă tradițională și calităţile specifice ale 
poporului nostru, determinate de originea, de spațiul si 
de istoria lui. S-ar putea spune că Nichifor Crainic este 
poetul nostru creștin prin excelenţă, cum este Paul 
Claudel poetul creștin francez prin excelenţă sau Rainer 
Maria Rilke poetul creștin german prin excelenţă... Dar 
tot aceasta înțelegere ortodoxă a lui Dumnezeu, 
exprimată într-o buna parte din poeziile sale, l-a făcut pe 
Nichifor Crainic un poet al profunzimilor. Totul în poezia 
lui merge la profunzime, e o poezie a ultimelor adâncimi, 
un efort de a exprima ultimele temelii ale formelor 
existenţei. În acest sens ea e o poezie filozofică... 
Întreaga natură cosmică este astfel un rai potenţial în 
care a așezat Dumnezeu neamul omenesc. Dumnezeu e 
afirmat ca Persoană al cărui Fiu făcându-se om se 
jerifește pentru noi, dar e arătat și ca Creatorul naturii 
care ne întreține în viața pământească. El e încredinţat 
că oamenii continuă să existe prin sufletul lor și cei ce 
viețuim încă nu putem să-i uităm și să fim lipsiți de 
nădejdea că îi putem ajuta prin rugăciunile noastre. ... 
Marea întrebare ce și-o pune poetul cu privire la ei este 
„Unde sunt cei care nu mai sunt?”. Ei „sunt într-un 
anumit fel. Nu putem să nu credem în faptul acesta. Ce 
sens ar mai avea atunci toata iubirea ce există între 
oameni? (...) Deși la întrebarea „Unde sunt cei care nu 
mai sunt?”, poetul socotește că nu putem da, cât suntem 

pe pământ, un răspuns, rămânând o taină nepătrunsă, 
totuși dă existenţei lor de dincolo de moarte câteva 
caracteristici care îi arată ajunși la niște stări superioare 
tuturor celor ce le cunoaștem... Nichifor Crainic este cel 
mai mare poet al tainei de netăgăduit a lui Dumnezeu. 
Crainic redă misterul lui Dumnezeu mai ales ca lumină 
nesfârșită, nu ca întuneric cum îl fac misticii occidentali ... 
Putem spune că poezia de cea mai profundă 
spiritualitate românească s-a născut în închisoare și 
credem că și alte opere importante au fost fructul 
meditației din această perioadă de grele suferințe a 
multor spirite alese ale poporului roman” (Dumitru 
Stăniloae, Nichifor Crainic-Schiţă de portret, în Historia, 
iulie 2020). 

Este regretabil că personalitatea lui Crainic întârzie, în 
ciuda valului de reeditări şi a discretei sale reconfirmări 
ca membru titular al Academiei Române la 22 noiembrie 
1994, să fie tratată aşa cum s-ar cuveni într-un peisaj 
cultural cu pretenţii de normalitate. Avem multe de 
învăţat de la alţii, dar nimic nu ne îndreptăţeşte să 
refuzăm de a învăţa câte ceva şi din propria noastră 
zestre culturală, pe care de multe ori n-am făcut nici un 
efort onest de a o cerceta şi înţelege, mulţumindu-ne să 
perpetuăm „verdictele” ideologice ale unei jumătăţi de 
veac de înstrăinare de noi înşine. Rămânem datori 
trecutului. Cultura românească prezentă are autenticitate 
și valoare numai dacă se bazează și continuă 
spiritualitatea română din vremurile anterioare ancorată 
în specificul naţional românesc și în adevărurile de 
credință ortodoxe. Propunem cititorilor spre reflecţie 
câteva citate din opera marelui teolog și filosof român: 
„Eroismul e arta de a sluji neamul prin sacrificarea ta”; 
„Dreptatea socială nu se face prin suprimarea dreptului 
de a poseda, ci prin suprimarea excesului de bogăţie”; 
„Dacă fericirea nu ar putea fi atinsă sub nici o formă, 
oamenii nu ar mai căuta-o”; „A fi naţionalist în Romania, 
adică a-ţi închina viaţa ridicării neamului și ţării tale, 
însemnează a te așeza pe un pisc în bătaia tuturor 
furtunilor urii și a trăznetelor răzbunării. Nimic nu e mai 
urâtă, nimic mai prigonită și mai lovită decât dragostea 
supremă de românism”; „În viața prezentă, oamenii nu 
pot fi fericiți”; „Nostalgia paradisului e sentimentul că 
suntem din această lume și totuși nu-i aparţinem; că 
lumea din spiritul nostru nu e identică cu lumea care ne 
înconjoară; că suntem în mijlocul ei ca nişte rămaşi pe 
dinafară dintr-o ordine înaltă de existenţă, ce ni se 
refuză; că din această pricină nu putem adera întru totul 
la condiţia mizeriei terestre, în care ne simţim exilați; şi 
că, în sfârşit, tot ceea ce în fiinţa noastră rimează în chip 
tainic cu veşnicia ne împinge la depăşirea modului actual 
de existenţă şi la cucerirea unui mod superior şi 
desăvârşit, conceput în antinomie cu cel de acum şi de 
aici”. 


Mircea Vulcănescu 


„A existat în generația noastră un om care ne domina 
pe toți prin lecturile lui, prin fantezie, prin grația 
intelectului, prin conștiință morală. Se numea Mircea 

Vulcănescu. A murit în închisoare în 1950” (Constantin 
Noica, consemnat de Gabriel Liiceanu în Jurnal de la 
Păltiniş, Editura Humanitas, 2013, p. 257). S-a născut pe 
3 martie 1904 la București, în familia unui inspector 
financiar. Clasele primare le-a absolvit în capitală, 
gimnaziul la lași și Tecuci (fiind refugiat în timpul 
ocupaţiei germane), iar liceul l-a urmat la Galaţi și 
București. Din adolescenţă a scris poezii și eseuri 
(„Conștiința naţională la români”, „Cine e poetul 
românismului”). La sfârșitul ocupaţiei germane din Primul 
Război Mondial, Mircea Vulcănescu își manifestă bucuria 
de a fi trăit momentul 1 decembrie 1918 printr-un discurs 
în fața Universităţii din București. În 1921, s-a înscris la 
Facultatea de Filosofie și Litere și la Facultatea de Drept 
din București. A fost membru al Asociaţiei Studenţilor 
Creștini din România (ASCR). În anul universitar 1923- 
1924, și-a satisfăcut stagiul militar, ca voluntar, la școala 
militară de geniu din București, unde a obţinut gradul de 
sublocotenent. În timpul studenției, a scris mai multe 
lucrări filosofice: Cercetări asupra cunoștinței, 
Introducere în fenomenologia teoriei cunoștinței, 
Misticismul și teoria cunoștinței. A proiectat Sistemul meu 
filosofic: existenţialismul. A publicat mai mult articole în 
Buletinul ASCR. Dimitrie Gusti și Nae lonescu au fost cei 
care l-au influenţat în mod deosebit în această perioadă. 
În 1925, și-a luat licenţele în Filosofie și Drept. Începând 
cu toamna lui 1925, Mircea Vulcănescu a făcut studii de 
specializare la Paris, intenţionând să-și dea un doctorat 
în Drept și altul în Sociologie, însă nedefinitivate. În iarna 
lui 1927, a început colaborarea la „Gândirea”. A continuat 
să activeze în cercurile cultural-religioase la Paris, unde 
a conferenţiat în repetate rânduri. În anul universitar 
1929-1930, a fost „asistent onorific” la catedra 
profesorului Dimitrie Gusti. Apoi, a fost profesor de 
economie politică și științe juridice la Școala de Asistenţă 
Socială, până în 1935. 

Începând cu 13 octombrie 1931, susține comunicări la 
simpozioanele asociației culturale „Criterion”. A colaborat 
la numeroase reviste cu caracter literal și filosofic. Orator 
de mare forță, a conferenţiat cu pasiune și persuasiune 
pe subiecte diferite, de la satul românesc la dimensiunea 
românească a existenţei. Mircea Vulcănescu se implică 
și în viața social-politică. Din iunie 1935, a deţinut funcţia 
de director general al Vămilor până în septembrie 1937, 
când a fost demis după ce a descoperit contrabanda cu 
băuturi și ţigări făcută de Eduard Mirto, fost ministru al 
Comunicaţiilor. Totuși, a fost numit director al Datoriei 
Publice în Ministerul de Finanţe. În acei ani, a călătorit 
intens pentru interesele statului român în mai multe 
capitale europene. În anii următori, a ocupat, de 
asemenea, poziţii importante în administraţia naţională: 
1940-1941, director al Casei Autonome de Finanţare și 
Amortizare și președinte al Casei Autonome a Fondului 
Apărării naţionale, pentru ca din 27 septembrie 1941 să 
fie subsecretar de stat la Finanţe, până la 23 august 
1944. În această perioadă, a fost asistent onorific la 
catedra de Sociologie a profesorului Dimitrie Gusti. 
Regele Carol al Il-lea și ulterior regele Mihai | i-au 
conferit distincţii și mari ordine naţionale, în semn de 

recunoaștere pentru serviciile aduse statului român. A 
fost unul dintre cei mai tenace negociatori ai României cu 
cel de-al Treilea Reich. Mircea Vulcănescu a reușit, între 
1941 și 1944, să obţină pentru Banca Naţională a 
României 8 vagoane de aur (confiscate de URSS imediat 
după 23 august 1944) și înzestrarea Armatei a 4-a cu 
echipament militar german nou. 

După lovitura de stat din 
23 august 1944, condusă 
de regele Mihai, Mircea 
Vulcănescu a ocupat 
postul de șef al Datoriei 
Publice, unde a rămas 
până pe la 30 august 1946, 
când a fost arestat în lotul 
al doilea al foștilor membri 
ai guvernului Antonescu, 
acuzaţi de crime de război. 
La 9 octombrie 1946, a fost 
condamnat la opt ani 
temniţă grea. Judecarea 
recursului s-a prelungit 
până în ianuarie 1948, 
când instanța a menţinut pedeapsa din 1946. Închis la 
Aiud, Mircea Vulcănescu a ţinut o serie de conferințe 
considerate subversive de torţionari, pentru că le 
menținea oamenilor moralul. A fost izolat, la fel ca alţi 12 
bărbaţi din celula sa, în hrubele secţiei 1. Acolo au fost 
dezbrăcaţi în pielea goală și lăsaţi în frig, neavând paturi 
sau scaune pe care să șadă. Epuizat, unul dintre deținuți 
a căzut din picioare după câteva ore. Conform unui 
martor, Vulcănescu s-ar fi așezat pe ciment ca o saltea 
pentru cel doborât, salvându-i viaţa. Filosoful a murit însă 
pe 28 octombrie 1952, bolnav de plămâni, ca urmare a 
tratamentului inuman la care a fost supus. Avea 48 de ani 
și a lăsat un îndemn: „Să nu ne răzbunaţi!” 

Acest mesaj adresat în timp și peste timp tuturor 
românilor este expresia supremei iubiri a filosofului 
martir, a iubirii ca jertfă pentru Dumnezeu și pentru toți 
oamenii. Este împlinirea poruncii Mântuitorului și 
Dumnezeului nostru, Domnul lisus Hristos: „lar Eu zic 
vouă: lubiţi pe vrăjmașii voștri, binecuvântaţi pe cei ce vă 
blestemă, faceţi bine celor ce vă urăsc și rugaţi-vă pentru 
cei ce vă vatămă și vă prigonesc. Ca să fiţi fii Tatălui 
vostru Celui din ceruri, că El face să răsară soarele și 
peste cei răi și peste cei buni și trimite ploaie peste cei 
drepți și peste cei nedrepţi” (Matei, 5, 44-45). 

Menţionăm câteva dintre lucrările de referinţă ale 
marelui filosof român, indicând și anul de apariţie: Teoria 
și sociologia vieţii economice. Prolegomene la studiul 
morfologiei economice a unui sat (1932), Cele două 
Românii (1932), Gospodăria ţărănească și cooperaţia 
(1933), Dimensiunea românească a existenței (1943). 
Postum au apărut: 1996 - Către ființa spiritualităţii 
românești, Editura Eminescu, București; 2004 - Bunul 
Dumnezeu cotidian: studii despre religie, Editura 
Humanitas, București. Mircea Vulcănescu, la fel ca Nae 
lonescu și Nichifor Crainic, este un metafizician 
deoarece nu se mulțumește numai să filosofeze 

speculativ și caută, descoperă sensuri și înțelesuri 
profunde ale existenţei situate adânc în fiinţă, dar și la 
înălțimea adevăratei existenţe transfigurate prin lucrarea 
harului dumnezeiesc. Nu ne propunem să analizăm 
întreaga operă a maestrului, ci numai vom sublinia 
câteva idei fundamentale din opera pe care noi o 
considerăm cea mai importantă a creaţiei sale: 
Dimensiunea românească a existenţei. 

Pentru Mircea Vulcănescu, „un neam nu e niciodată o 
realitate închisă, sfârşită, ci o realitate vie. El nu e numai 
o realitate naturală, ci şi o realitate etică; destinul unui 
neam nu e dat odată pentru totdeauna, el se 
actualizează problematic pentru fiecare generaţie şi 
pentru fiecare om. Istoria e plină de neamuri care s-au 
stins şi sunt şi neamuri care şi-au trădat destinul. Pentru 
fiecare din cei care avem temeiuri să ne simţim români, 
neamul se-nfăţişează ca o chemare”. Munca şi meritele 
înaintaşilor ne pot fi îndemnuri, chezașe şi-n oarecare 
limite pot chiar suplini carenţa noastră. 

Mircea Vulcănescu susţine că sufletul românilor se 
caracterizează printr-o serie de veleităţi de a fi în anumite 
feluri, printr-o serie de tentaţii, printr-o serie de 
reprezentări divergente despre sine, printr-o serie de 
sentimente de lipsă de actualitate care s-ar simţi întregite 
prin alunecarea în direcţia felului de a fi al anumitor altor 
popoare, pe care filosoful le numește de ispite: ispita 
Romei, care a generat istoria culturală modernă a 
României, ne-a dat cronicarii, unirea religioasă şi şcoala 
latinistă; ispita greco-bizantină; ispita slavo-bizantină ne- 
a dat mânăstirile; ispita fondului nostru trac ne-a dat pe 
Lucian Blaga, Vasile Pârvan, Nae lonescu, autohtoniştii; 
ispita franceză a generat paşoptismul funciar al întregii 
noastre culturi; ispita germană ne-a dat reacţiunea 
junimistă; ispita rusească a dat poporanismul şi, în parte, 
semănătorismul. Aceste ispite nu sunt caractere 
dominante, pentru că ele nu se manifestă ca existenţe 
depline, ci numai ca veleităţi, ca tendinţe de a depăşi şi 
de a ieşi din tine pentru a te întregi prin adaosul unei 
realităţi din afară, care te subjugă şi în care recunoşti 
parcă o identitate formativă primordială, un fel de 
întoarcere la izvoare. 

În opinia lui Mircea Vulcănescu, la români există o 
legătură a vieţii cu astrele, cu codrul, frăţia aceasta 
universală a lucrurilor omeneşti cu ale firii, legătura lor 
mitică şi întrepătrunderea sensului şi destinului lor (...). 
Ca şi la traci, două inimi se zbat în pieptul oricărui român. 
Una ţine de chemarea pământului — de legătura omului 
cu cele de aici, de legătura lui cu ai lui, cu câmpul, cu 
animalele; cealaltă de legătura omului cu Dumnezeu, cu 
eternitatea, cu universul. 

Analizând femeia şi bărbatul din punct de vedere al 
genurilor gramaticale ale limbii române, Vulcănescu 
afirma că opoziţia dintre masculin şi feminin pare a nu 
avea în înţelegerea românească a existenţei numai o 
semnificaţie biologică, limitată numai la fiinţele vii şi la o 
anumită regiune a existenţei. Ea pare a purta până în 
miezul existenţial al fiinţei particulare, împrumutând 
acesteia caracter bărbătesc sau femeiesc în raport cu o 

anumită tărie sau slăbiciune lăuntrică a fiinţei sau 
aplecare spre lucrare sau primire şi prefacere. 
Neutralitatea care caracterizează ideea apuseană a 
fiinţei (insul), e străină concepţiei româneşti a existenţei. 
Însuşirea masculină esenţială pare a fi ideea de lucrare, 
de acţiune; iar cea feminină, aceea de pasivitate, de 
receptivitate, de răsfrângere, de primire. De aceea, 
prototipul fiinţei bărbăteşti pentru român este Dumnezeu 
— Tatăl el însuşi; iar „lumea”, ca şi „vremea”, înţelese ca 
matrice de existenţe, sunt fiinţe feminine. lar prototipul 
feminităţii, în care firea întreagă ia chip femeiesc, este 
Maica Domnului, nu în sensul de generatoare cauzală a 
Dumnezeului — om (născătoare), ci în sensul de loc de 
întâlnire a lui Dumnezeu cu lumea, de fire primitoare de 
Dumnezeu şi pătimitoare pentru El. 

Vulcănescu considera că, dacă adânceşti ce stă sub 
această lume de întâmplări, mergând până la rădăcină, 
adică iscodind pricina pentru care lucrurile se întâmplă 
pentru român, cercetând prilejul, rostul şi soarta a tot ce 
se întâmplă pentru român, dai desigur peste Dumnezeu. 
Dar ideea românului despre Dumnezeu este, filozofeşte, 
plină de surprize. Dumnezeul românului nu este o fiinţă 
abstractă, o esenţă imaterială a lumii, o putere 
impersonală care stă sub fenomene. Dumnezeul 
românului apare ca o fiinţă, o fiinţă reală, particulară, un 
ins. Pentru român, Dumnezeu poate lipsi uneori din lume 
ca fiinţa particulară, ca ins şi lumea poate fi „uitată de 
Dumnezeu” ori „căzută de la faţa lui”. Nu numai arătarea 
lui Dumnezeu, umblând prin lume, dar toată lumea e 
concepută de român ca o revelaţie continuă şi ca o 
permanentă teofanie. Paradoxul pe care-l vădeşte 
dimensiunea românească a existenţei, când înfăţişează 
pe Dumnezeu şi divinitate ca pe o fiinţă personală 
particulară, ca pe un ins, şi nu ca pe o existenţă abstractă 
şi în ciuda acestui lucru, îl considera responsabil de toate 
faptele. În opinia românilor, ar exista, în toate rosturile 
lumii, alături de Dumnezeu, un ins tăgăduitor şi stricător 
amestecat, alături de Dumnezeu, oarecare „lucru slab”, o 
parte de neîmplinire, ca un fel de cooperator negativ real. 
E clar că Mircea Vulcănescu face referire la raportarea 
românului la diavol. Necuratul, „în ciuda prestigiului şi a 
spaimei pe care o inspira numele său, el nu-i decât un 
administrator, un înger însărcinat cu munca de jos — cu 
istoria”. 

Timpul are şi el dimensiunile lui. La prima vedere, 
timpul n-ar avea decât o singură dimensiune: lungimea. 
Lucrurile, aşezându-se unele după altele, adică alcătuind 
un şir, lungimea timpului ar apărea ca singura lui 
dimensiune posibilă. La o mai aproape vedere, timpul 
are însă şi el volum, adică grosime. Căci lumea existând 
toată deodată, ca o cuprindere de multe lucruri date în 
acelaşi timp, toate lucrurile îşi au şirurile lor de întâmplări 
succesive specifice. Firea, în totalitate, desfăşurată în 
timp, nu mai poate fi deci, cum s-a arătat şi de alţii, un 
singur şir, ci o colecţie de şiruri, care împreună constituie 
un şir global de şiruri parţiale. Dacă toate lucrurile trec, şi 
dacă fiecare lucru are şirul lui de prefaceri, adică dacă 
există în lume desfăşurări paralele sau care se 

întrepătrund, noi putem prinde nu numai firul unei 
singure petreceri, ci putem apuca de capătul mai multor 
asemenea fire, care se deşiră în aceeaşi direcţie şi le 
putem lega între ele. Ceea ce domină toată această 
concepţie a lumii româneşti este sentimentul unei vaste 
solidarităţi universale. Nu există ruptura existenţială, 
prăpastie, pentru român, între lumea de aici şi lumea de 
dincolo, între vremea de acum şi veşnicie, ci numai 
vamă, adică poartă de trecere. Deosebirea acută dintre 
prezenţa existenţială a individului concret, supus pierii, 
care ştie că va muri şi se teme de aceasta, spaima lui 
constituind adevăratul indice existenţial, şi existenţa 
impersonală a lumii, în care totul se face şi se desface, 
este înlocuită la noi într-un sens, printr-o deosebire între 
două lumi: lumea de aici şi lumea de dincolo. Vulcănescu 
mai adaugă o caracteristică poporului român: lipsa de 
teamă în faţa morţii. Sunt unele popoare, mai ales cele 
nordice, care trăiesc cu intensitate dramatică grija morţii 
ca final absolut, spaima în fața neantului, a nimicirii. Sunt 
unii gânditori contemporani care au făcut din acest 
sentiment rădăcina esenţială şi caracteristica tragică a 
fiinţei. Lumea „de aici” nu e, totuşi, o lume de „prezenţe” 
în sensul metafizicii actualiste. Ea cuprinde și lucrurile 
care „au fost”, dar „nu mai sunt”. Ca şi lucrurile care „pot 
fi”, dar „nu sunt încă”. Acestea întind sfera lumii de aici 
către praguri care pentru „logica occidentală” par 
absurde; căci, pentru ea, ce nu mai e, nu poate fi nicăieri, 
deoarece „a fi” înseamnă „a avea loc”. La fel, lucrurile ce 
„pot fi” nu sunt pentru ea, pentru că posibilitatea e, la ea, 
amestec de fiinţă şi de neființă. 

Mircea Vulcănescu simte nevoia să atragă atenţia 
asupra apariţiei periodice în mediul românesc a unor 
agenți care trezesc sentimentul de gravitate a existenţei, 
care pun pe om faţă în faţă cu sine şi cu răspunderea lui. 
Sentimentul acesta acut al istoriei, al prezentului care nu 
iartă, ci îţi cere să intervii „acum ori niciodată“, sub 
ameninţarea că altfel pierzi unele posibilități pentru 
totdeauna şi în chip iremediabil nu e, în esenţa lui, un 
sentiment românesc. El e, cel mult, simptomul unei febre 
de o clipă, al unui sentiment special că vremea a ajuns la 
limită, s-a împlinit, ori al unei ispite din afară, care 
încearcă să scoată din firea lui omul românesc. La 
această „tulburare de ape“, conştiinţa românească 
răspunde că mai curând sau mai târziu, „apele se întorc 
în matcă”. Omul ieşit de sub vremi îşi reia dialogul 
întrerupt cu veşnicia. Cele prezentate mai sus sunt 
numai câteva idei pe care cititorul le află în Dimensiunea 
românească a existenței, operă de bază din creaţia lui 
Mircea Vulcănescu, a cărei complexitate și originalitate 
poate fi alăturată tratatului ontologic a lui Noica, 
Devenirea întru fiinţă. 

Propunem cititorului spre reflecţie citate din opera 
marelui filosof român a căror actualitate, în opinia 
noastră este de necontestat: „Fără religie şi istoricitatea 
lui lisus, lumea e un imens pustiu de sare şi cenuşă!”; 
„Cea mai adâncă şi mai deplin creştinească reacţie în 
faţa vieţii moderne este lepădarea de ea”; „Nu trebuie să 
ne înşelăm. Vremea ce vine nu e o vreme de triumf 

pentru creştinism. Cum n-a fost nici cea care pleacă. Ci, 
ca tot veacul, vremea ce vine e o vreme de încercare. O 
vreme în care se vor număra oile de capre, însă nu se 
vor despărţi, cum nici grâul de neghină! S-a schimbat 
numai sensul ispitelor”; „Creştinismul nu e un drum cu 
stâlpi pe care să scrie „la dreapta” sau „la stânga”. 
Creştinismul e libertate lăuntrică, fără indicatoare 
vopsite”; „Nu cred că se schimbă ispitele, se schimbă 
numai sensul lor”; „Când omul pierde nădejdea mântuirii, 
politica rămâne singura armă de mântuire socială, aci, pe 
pământ. Supremaţia politicului — semn al pierderii 
orientării creştine”; „Ar fi trebuit să vezi pe baba pe care 
am cunoscut-o într-un sat îndepărtat, ai cărei genunchi 
lăsaseră urme pe pământul colibei ei, de atâtea metanii 
ce făcuse. Adevărata sfinţenie nu are nevoie să se arate 
şi să fie recunoscută”; „Statul neutru e statul burghez. 
Statul român nu poate fi neutru, când 80% din populaţia 
acestui stat — chiar dacă n-ar fi vorba decât de cea de la 
sate, credincioşii creştini în oraşe (fiind) o mică 
comunitate față de indiferenţi-, trăieşte într-o ierarhie de 
valori care-şi găseşte integrarea în Biserică”. 

Gânduri de final. Filosofia românească autentică 
reprezentată și de cei trei filosofi martiri succint evocați 
de noi, nu este o creație speculativă, un raționalism 
abstract și nici un existenţialism al nefiinţei, al tragicului 
și al deznădejdii, toate acestea aspecte dominante ale 
gândirii occidentale. Spre deosebire de sistemele 
filosofice raţionaliste europene și nu numai, creația 
filosofică românească, prin marii ei reprezentanţi este o 
metafizică existenţială construită nu numai pe 
raționamente abstracte, ci mai ales pe experienţe 
personale uneori tragice ale autorilor și a cărei conținut și 
finalitate este dreapta credință ortodoxă, concretul 
existenţial al ființei regăsit în tradiţiile și valorile poporului 
român, precum și dialectica existenţială a vieţii și a morţii, 
a timpului și a eternității, a tainei și a aparenţei, a iubirii și 
a jertfei, a bucuriei și a suferinţei, concepută ca devenire 
în Hristos, prin Hristos și spre Hristos. 

Parafrazând pe Constantin Noica, se poate spune că 
noi avem „bănuţul” nostru sclipitor și valoros cultural prin 
care putem intra fără greș în bogăţia valorilor culturii 
europene. Din nefericire, noi nu suntem încă în stare să 
ne valorificăm acest bănuț cultural, mai mult blamăm și 
desconsiderăm valoarea acestuia, încercând să trăim 
neadevărat prin delegaţie în inautenticul raționalismului 
ateist, al pragmatismului și fariseismului european 
contemporan şi care nu are nimic de a face cu marea și 
adevărata cultură a bătrânului continent și a cărei 
expresie este așa zisa integrare a noastră într-un spaţiu 
politic și economic străin nouă, prin dezavuarea a tot 
ceea ce însemnă ortodoxism, cultură autentică și tradiții 
existenţiale românești și chiar a omului ca persoană 
liberă și spirituală. Dacă vom continua să mergem pe 
această cale, este mare pericol pentru noi și pentru 
generaţiile care vor veni. Dumnezeu să ne ajute pentru 
ca acest fapt să nu se întâmple și pentru ca bănuțul 
nostru cultural de aur să strălucească și în marea cultură 
adevărată a Europei și a lumii. 

File de istorie 


Boierii Golești 
din prima jumătate a secolului al XVIll-lea. 
De la Neacșa la Vișa din Golești 
(perioada boierilor Golești - Brâncoveni) 


Mariana Paula LIMBĂLATĂ 


conservator la Muzeul Viticulturii și Pomiculturii Golesti 


La începutul secolului al XVII-lea, neamul boierilor din 
Golești a continuat pe linie feminină prin Neacșa, întrucât 
cei trei nepoți ai săi au murit fără urmași. Urmașii celor 
doi frați din Golești din veacul al XVI-lea, Ivaşco şi Albu, 
nu au luat parte la marile evenimente din timpul domniei 
lui Mihai Viteazul. Dintre aceștia, cel mai frecvent 
menţionat în documente este Tudoran, dar contextul în 
care apare se referă la niște litigii pentru pământ. De 
exemplu, el s-a judecat, printre altele, cu jupanița 
Neacșa, mătușa sa, pentru a patra parte din domeniul 
Goleștilor. În timpul judecății, după cercetările făcute din 
dispoziția lui Mihnea al II-lea, zis şi „Turcitul”, s-a 
constatat că Neacșa moștenise prin hrisov partea 
reclamată de Tudoran, drept urmare i s-a interzis 
acestuia să se mai amestece și să încalce moștenirea 
Neacşăi<. 

Deoarece ultimul dintre Golești pe linie masculină, 
slugerul Tudoran, a murit înainte de 7 mai 16123, 
Neacșa a fost aceea prin intermediul căreia s-a continuat 
neamul boierilor din Golești. Ea apare menţionată ca 
unică moștenitoare, prima dată, într-un document din 
perioada 1 septembrie 1597 - 31 august 1598, emis de 
cancelaria lui Mihai Viteazul, prin care se întărea 
Mănăstirii Valea Mare, ocina dăruită de jupanița Neacșa, 
(fiica Caplei din Golești, care a ctitorit acea mănăstire) 
„pentru că a miluit și a întărit sfânta mănăstire cu acea 
ocină ca să-i fie de pomană, iar sfintei mănăstiri hrană”4. 

Neacșa a fost căsătorită cu Radu din Brâncoveni 
(vezi spiţa genealogică). Despre acest Radu din 
Brâncoveni, documentele vremii nu ne furnizează prea 
multe informaţii. Potrivit lui Anastasie Iordache, acest 
Radu din Brâncoveni ar fi fost menţionat, pentru prima 
oară, ca postelnic, în 15596. Aceștia au avut o singură 
fiică, pe nume Maria, care va duce mai departe numele 
familiei boierilor din Golești. Ea s-a căsătorit cu David 
postelnicul din Brâncoveni”, fiul Ilcăi. Acesta își luase 
numele după moșia Brâncoveni. Într-un document din 
1577, emis de Banul Dobromir, apare menţionat ca 
„postelnic din Brâncoveni”8. Maria din Golești și David, 
postelnicul din Brâncoveni, au avut trei copii: Danciu, 
Preda și Stana”. Danciu a murit fără urmași înainte de 
1629 deoarece un document emis la 10 septembrie 1629 
de Cancelaria Domnească a lui Alexandru llieș întărea 
doar jupaniţei Stana spătăreasa și fratelui ei, Preda 
spătar, satul Golești 10. Din Preda au descins boierii 
Brâncoveni din veacul al XVIl-lea!!. 

Preda din Brâncoveni apare în documente fără titlu 
între 30 aprilie 1610-22 mai 1620, apoi este menţionat 

ca: postelnic (28 mai 1624-23 august 1625), fără titlu la 
19 mai 1627, spătar (23 aprilie 1629-5 decembrie 1625). 
În anul 1630, împreună cu Matei Basarab, pribegește 
prin Transilvania. A fost prins în lupta cu Leon Tomșa, din 
1631, după care s-a răscumpărat '. Apare din nou în 
Sfatul Domnesc ca spătar (16 decembrie 1633-28 
noiembrie 1635), mare spătar (14 ianuarie 1636-20 
decembrie 1644), mare clucer (8 ianuarie 1645- 30 
aprilie 1652), mare vornic (21 mai 1652-11 februarie 
1655), fost mare vornic (16 octombrie 1655-6 august 
1656) și mare ban (26 mai 1658- 25 iulie 1658)! . În 
timpul răscoalei seimenilor, din vara anului 1655, boierii 
l-au dorit chiar domn în locul lui Constantin Șerban '*. A 
fost ucis de Mihnea al III-lea, la Târgoviște sub acuzaţia 
de hiclenie (înainte de 9 decembrie 1658)19. Drept 
dovadă a uciderii lui stau atât cronicile'9, cât și o 
inscripție din ctitoria sa, mănăstirea Brâncoveni: „pre 
Preda vornicul l-au ucis Mihnea Vodă în casele domnești 
din Târgovişte, nefiind vinovat nemica.."!! . 

Preda din Brâncoveni a fost unul dintre cei mai bogați 
boieri din Ţara Românească. Din relatările lui Paul de 
Alep, aflăm că marele ban Preda Brâncoveanu deţinea, 
la 1658, 200 de sate şi părţi de sat, 12000 de iepe, 30000 
de oi, 4000 de boi, 1000 de bivoli, 4000 de porci, 300 de 
şiruri de stupi şi 1500 de sălaşe de țigani! . Tot Paul de 
Alep îl descrie pe Preda Brâncoveanu ca fiind foarte 
milostiv cu călugării și cu săracii și că îi plăcea să 
construiască biserici și mănăstiri. Pe unele le moștenise 
de la strămoșii săi, dintre care mănăstirea Bistrița, 
mănăstirea de maici Dintr-un lemn, mănăstirea Arnota, 
Strehaia, Sadova, Gura Motrului și mănăstirea de la 
Brâncoveni. La mănăstirea Hurezi acesta apare zugrăvit 
împreună cu soția sa19. El a fost căsătorit cu o nepoată 
a lui Matei Basarab, Păuna, fiica lui Papa Greceanu, 
mare vornic20, cu care a avut doi copii: pe Papa 
postelnicul, tatăl lui Constantin Brâncoveanu, ucis de 
slujitorii răsculați la 1655! (Papa postelnicul a fost 
căsătorit cu Stanca, fiica postelnicului Constantin 
Cantacuzino), Ancuţa, care s-a căsătorit cu lordache 
Pîrșcoveanu, Matei, mort de tânăr și pe Barbu, mort la 
Țaringrad/€. 

Potrivit lui Nicolae Stoicescu, Preda din Brâncoveni a 
fost nepotul lui Matei Basarab. În sprijinul acestei 
afirmaţii stă un document din 29 martie 1635, prin care 
se arată că mama lui Preda, Maria, a fost „vară primară, 
măriei sale, domnul nostru [Matei Basarab]'29, taţii lor 
fiind frați. Tot „ruda cea mai apropiată”? a lui Matei 

Basarab îl consideră și Paul de Alep pe Preda din 
Brâncoveni. 

Stana s-a căsătorit prima oară cu Fota grecul, originar 
din lanina, care a ajuns mare postelnic (29 martie 1611 — 
16 aprilie 1613)25 în timpul domniei lui Radu Mihnea. 
Fota a avut doi fraţi, Vasile și Necula, care au deţinut și 
ei dregătorii. Vasile a deţinut funcţia de mare vistier între 
14 noiembrie 1615 - 7 decembrie 161526, iar Necula era 
menționat ca mare clucer în Sfat, la 20 noiembrie 1613 și 
22 ianuarie 1615, iar ca mare vistier între 29 februarie 
1616 - 8 iulie 161627. În august 1631, Necula a participat 
la lupta din „seșul Bucureștilor”, împotriva pribegilor 
conduși de Matei Basarab. A murit la 25 octombrie 1632, 
în lupta de la Plumbuita contra lui Matei Basarab, care i- 
a confiscat apoi averea pentru „rea hiclenie”28, aşa cum 
reiese din documentul din 26 februarie 1634. Matei 
Basarab îl considera cel mai mare dușman al său pe 
vistierul Necula pentru că „i-a sărăcit casa” și i-a 
cumpărat satele sale, iar din cauza lui, domnitorul fusese 
nevoit să pribegească prin Transilvania. Necula a fost 
ctitorul mănăstirii Golgota (1623-1624)29. 

După moartea lui Fota mare postelnic, Stana a devenit 
soția lui Gorgan mare spătar (3 februarie - 6 iulie 
1628)50. Rudă cu Matei Basarab, Gorgan a pribegit cu 
acesta, în toamna anului 1630, în Transilvania, astfel că 
domnul Leon Vodă Tomşa i-a confiscat averea, dar la 18 
noiembrie 1630, aflând că „n-au avut Gorgan spătar nici 
o treabă cu acele sate și țigani, ce au fost date zestre 
boerenului domnia mele Stroe logofet”, i le întărit din 
nou3t. Gorgan, mare spătar a fost ucis de Alexandru 
lliaș, în Moldova în anul 1632, când fusese trimis de 
Matei Basarab să facă pace32. 

Așadar, din prima căsătorie cu marele postelnic Fota 
s-a născut Vișa, prin care se va continua pe linie 
feminină neamul boierilor din Golești. Stana a murit la 7 
martie 1640 și a fost îngropată în biserica mănăstirii 
Vieroș33. 

Trebuie menţionat următorul aspect: perioada în care 
familia boierilor din Golești s-a înrudit prin alianţe 
matrimoniale cu boierii din Brâncoveni a fost denumită 
de specialiștii în genealogie perioada boierilor Goleşti- 
Brâncoveni. Drept urmare, descendenţii boierilor din 
Golești aparțineau și neamului boierilor din Brâncoveni 
după părinţii lor. În lipsa unui nume de familie, distincția 
se făcea prin posesiunea unui mare domeniu, de la care 
fiecare boier își lua numele. Asifel că, deși fiice ale unor 
mari boieri din Brâncoveni, Maria, fiica lui Radu și 
Stanca, fiica lui David, sunt cunoscute ca posesoare de 
domenii de la Brâncoveni și Golești, iar Vișa numai la 
Goleşti3%. 

Deoarece Vișa a fost unica moștenitoare, întregul 
domeniul al Goleștilor, alături de alte domenii aferente, 
au intrat în posesia sa. De aceea, ea nu va mai purta 
titulatura, din Brâncoveni și din Golești, precum mama și 
bunica sa, ci doar Vișa din Golești. 

Vișa, fiica Stanei, a fost menţionată pentru prima data 
în documentul din 6 iulie 162635, alături de mama sa, 
Stana și de Gorgan, spătar, ca proprietari ai Slănicului, 
contextul fiind acela al răscumpărării din românie a unor 
locuitori ai acelui sat. 

Vișa din Golești s-a căsătorit cu Stroe Leurdeanu în 
anul 162336. Așadar, începând cu anul 1623, etapa 
boierilor Golești-Brâncoveni se încheie și începe o nouă 
etapă în istoria boierilor din Golești, respectiv cea a 
boierilor Golești-Leurdeni. 


Note: 

1618), pârcălab de Hotin (20 martie 1621-30), spătar (?- 20 
septembrie 1621), mare paharnic în Divanul Ţării Românești 

fost mare stolnic (23 august 1625), mare spătar în Moldova 
(24 octombrie 1624-22 decembrie 1625), fost spătar în Țara 
Românească (15 iulie 1626), fost mare vornic (?-15 mai 
1627), mare spătar (3 februarie- 6 iulie). A fost închis de 
Alexandru Iliaș, apoi apare menţionat ca fost mare spătar la 
20 martie 1629-25 iulie 1630. A pribegit prin Transilvania cu 
Matei Basarab în toamna anului 1630, în timpul domniei lui 

31DRH, B, vol. XXIII, (1630-1632), întocmit de 
Damaschin Mioc, București, Editura Academiei R.S.R.,, 

din București, pe piatra de mormânt a Stanei, aflată în partea 

s-au pristăvit în zilele preabunului creștin, lon Matheiu 

34 Anastasie Iordache, op.cit., p. 42. 

3SDRH, B, vol. XXI, (1626-1627), întocmit de Damaschin 
Mioc, București, Editura Academiei R.S.R., 1965, doc. 106 

Greceanu, Stroe Leurdeanu era căsătorit cu Vișa la data de 
23 martie 1623 (Genealogiile documentate ale familiilor 
boierești, vol. II, București, 1914, p. 324). Dintr-un hrisov de 
la Alexandru Coconul, datat 16 iulie 1625, aflăm că domnul i- 

Familia boierilor din Golești 
de la Neacșa la Vișa 


Neacșa din Goleşti x Radu din Brâncoveni postelnic 


Maria din Brâncoveni și din Golești 
x David din Brâncoveni postelnic 








Danciu Preda din Brâncoveni Stana din Brâncoveni 
(î a. 10 sept. 1628) mare vornic şi din Goleşti 
1) x Fota mare postelnic 
2) x Gorgan mare spătar 
Brâncovenii 





1) 
Vișa din Goleşti 


Spiţă genealogică 
Întocmită de MARIANA PAULA LIMBĂLATĂ 


Tudor Vladimirescu și orașul Câmpulung — 
întrebări care și-au găsit răspunsuri 


Ultimele zile ale lui Tudor Vladimirescu și legătura cu 
orașul Câmpulung au născut mai multe întrebări. A trecut 
o dată sau de două ori prin Câmpulung, de ce nu a fost 
eliberat de către români, unde a fost găzduit, care a fost 
traseul urmat spre Târgoviște, a durat o zi sau două 
acest traseu și unde a înnoptat? Încă de acum un secol, 
Constantin Rădulescu Codin arăta că Tudor ar fi trecut 
de două ori prin Câmpulung: 


„Se știe că, pe când Tudor era în fruntea pandurilor 
săi, au ieșit, la Grădiștea în întâmpinare 30 de flăcăi din 
Câmpulung (măcelari, brutari și alţi breslași) cu 
aclamaţiuni și demonstraţii de bucurie. Poporul spune că 
Tudor, pe când mergea în fruntea pandurilor, le striga și- 
i întărâta împotriva grecilor. 

prof. Claudiu CĂLCII, 
Școala Gimnazială Nanu Muscel 


Înainte, pandurilor 

Să luăm calea câinilor! 
Cât or sta hoţii pe noi 

Nu mai vezi la plug doi boi 
Nici în obor zece oi 

Plâng copii pe bordeiu 

Că n-au lapte-n putineiu 


Tot prin Câmpulung a fost purtat mai târziu legat și 
ferecat între grecii care l-au dus la Târgoviște. Unii spun 
că Tudor numai odată a fost adus prin Câmpulung, în 
vremea când a fost purtat spre Târgovişte și atunci i se 
făcea primirea ca unui domn. Se arată și casa în care ar 
fi fost găzduit]. 

Tot acum un secol, C.D. Aricescu era de părere că 
Tudor a ajuns în Câmpulung numai o singură dată, după 
arestarea lui de către eteriști, la Golești. El arată că: 


„Tudor fu pusu într-un cărucioru micu de poştă, fiind 
pusu lângă el unu Manu, adjuntantu allu lui N. Ipsilanti, 
alte trei cărucioare de poștă îllu urmau, în fiecare câte doi 
arnăuți înarmați, cum și uă escortă de câţi-va Mavrofori 
călări trimiși înadinsu de la Câmpu-lung pentru a în soci 
pe prisonieru...Pe câmpia de la Grădiște, depărtare de 
unu cuartu de poștie de Câmpu-lungu așteptau pe Tudor 
călări vreuă trei-deci de flăcăi din acestu oraș, măcelari, 
brutari și alți brăslași, căci neguţătorii și boierii fugiseră în 
Brașoviu d uă după spargerea Bucurescilor. Însoţiţi de 
mai mulți arnăuţi călări din oastea lui Ipsilanti acei flăcăi 
eșiseră întru întâmpinarea Domnului Tudor pe care 
poporulu îlu iubea pentru că scăduse ludele de la 
douădeci și cinci la cinci lei. Grecii, temându-se de 
români, răspândiseră vorba că Tudor e poftit de prințul 
Ipsilanti la Târgoviște ca să-l facă Domnu. Poporul 
întâmpină deru pe Domnulu Tudor cu manifestări de 
bucurie. Tudor este însă tristu”2. 


llustrul muscelean oferă și o explicație legată de 
atitudinea românilor de rând față de Tudor, o iubire 
datorată scăderii impozitului și o speranţă că va ajunge 
Domn al ţării cu voia lui Ipsilanti, speranţă hrănită și de 
eteriști care explicau astfel de ce-l însoțeau pe Tudor. De 
ce românii nu l-au eliberat pe Tudor? În Monografia 
Câmpulungului din 2005, autorii sunt de părere că, la 
trecerea prin Câmpulung, reprezentanții breslelor l-au 
primit cu demonstraţii de bucurie, probabil și cu intenții 
secrete de a-l elibera, ceea ce n-ar fi fost posibil, pentru 
că orașul era ocupat de trupele lui Nicolae Ipsilanti3. Un 
document pus în valoare de aceeași monografie, arată 
că orașul a fost ocupat de Nicolae și lorgu, frații lui 
Alexandru Ipsilanti, apoi de turcii care i-au urmărit până 
la graniță. „Cu totul ne-am stins în vremea răzvrătirii 
Arvaţilor și ne-am topit din fața pământului....când Arvaţii 
ne rupea, când oastea turcească ne pârjolea”, arătau 
într-o jalbă dragoslovenii către domnul Grigore Ghica€. 
Încă un element interesant îl arată preotul Răuțescu în 
Monografia Câmpulungului, din 1943: „În timpul Zaverei 
au plecat spre Ardeal mulți negustori și oameni cu stare. 
Printre aceștia Constantin Aninoșanu, care a luat cu sine 
cărţile și odoarele bisericii Sf. Nicolae Popa Savu....Și 
Mănăstirea Câmpulung a trimis toate sineturile la Brașov 
din pricina vremilor”S. 

În aceste condiţii, în care o mare parte a populației cu 
stare materială bună era fugită în Ardeal, restul 
locuitorilor rămași aici n-au îndrăznit să-l elibereze pe 
Tudor. Dar nici Tudor nu le-a cerut ajutorul și poate 
răspunsul ar fi legat de dorința de evita un conflict între 
români și eteriști și promisiunea acordării unei judecăţi 
drepte la Târgoviște. O altă întrebare despre locul unde 
a fost găzduit în Câmpulung a primit un răspuns chiar de 
la Aricescu: „Ajuns către seară i se dă de locuinţă în casa 
bogasierului Constantin Chiliașu (moșu meu dinspre 
mamă) fiind în apropiere de casa boierului Urianu unde 

ședea  beizadeaua Nicolae Ipsilanti”6. Tudor 
Vladimirescu a fost găzduit în noaptea de 23 mai, în casa 
moșului dinspre mamă a lui C.D. Aricescu, bogasierul 
Constantin Chilișoiu”, arată preotul Răuţescu. Problema 
este că acest nume de negustor de pânză apare în două 
feluri: Chiliașu și Chilișoiu, deci care ar fi varianta 
corectă? Poate că răspunsul îl găsim în Catagrafia din 
1838, care aminteşte pe Dumitrache Chilișoiu în vârstă 
de 42 ani, soția Eufrosina și o fiică în mahalaua Târgului. 
Era boier conțopist, proprietar și procuror la Tribunal cu 
89 pogoane de fân, 50 de porumb și 2000 de pruni. Este 
singurul cu acest nume din toate cele 1494 familii 
amintite în această catagrafie8. Cred că este o rudă sau 
urmaș al acelui Chilișoiu ale cărui case au găzduit pe 
Tudor. Și Ștefan lonescu Berechet folosește același 
nume: „În vechiul pomelnic al bisericii Șubești regăsim 
pomelnicul acesteia (cca. 1805-1814) din care putem 
deduce faptul că era rudă apropiată cu Constantin 
Chilișoiu, bunicul reputatului C. D. Aricescu și ctitor al 
bisericii”? 

Ultima întrebare la care am căutat un răspuns este 
traseul și durata călătoriei către Târgoviște. Pe drumul ce 
răzbate în Valea Argeșelului, spre Stoenești și 
Târgoviște. La Lăicăi, la Cârciuma din piatră (cândva han 
domnesc ce aparținea lui Vodă Brâncoveanu) a găzduit 
încă o seară 10, este părerea istoricilor lonel Batalli și 
Cristache Gheorghe. Peste Poştă și Muscel a coborât în 
Lăicăi, unde a făcut un popas la Hanul Cârciuma de 
Piatră în noaptea de 23/24 mai 1821, unde au fost serviţi 
de hangița Băcănoaia. Se presupune că a mai făcut un 
popas la Gemenea, în casa Ghenciulescu, dar care nu 
mai există, aproape de școala nouă Îl, arată alți istorici, 
profesorii Ilie Popescu și Aurelian Stoicescu. „A doua zi a 
fost pornit peste Muscele, cu escortă mai numeroasă, 
conăcindu de prânzu la Cârciuma de Piatră. Ajungând pe 
la miezu nopții la Târgoviște a fost oprit până la ziuă de 
un avanpost al oștirii grecești. A doua zi, sosind la 
marginea orașului a fost pus pe un calu ordinaru cu scări 
din lemn cu picioarele legate sub burta calului 12, arată 
C.D. Aricescu. 

După părerea mea, Tudor a fost purtat pe Calea 
Târgoviștei, strada care duce de la Flămânda către 
Mioarele, apoi în intersecția cu drumul spre Bilcești și 
Suslănești au urmat calea spre Suslănești, de acolo pe 
Valea Argeșelului, iar la Boteni, din drumul principal, au 
urcat spre stânga pe Muscele până la punctul numit La 
Poștă. Acolo se păstrează o fântână veche, o troiță și 
amintirea unui han unde călătorii poposeau. De acolo au 
coborât în Văleni și au ieșit la Lăicăi, la cunoscutul han 
Crucea de Piatră. Este puţin probabil să fi rămas noaptea 
acolo după o călătorie de 20 de km. Au mai făcut poate 
un popas în Malu cu Flori și au ajuns seara la marginea 
orașului Târgoviște, unde se afla un avanpost al armatei 
eteriste, după o călătorie de 50 km, la fel cât au parcurs 
în ziua precedentă de la Golești la Câmpulung. Graba cu 
care a fost dus arată frica eteriștilor de un conflict cu 
românii pentru Tudor, dar și apropierea trupelor otomane. 
Drumul vechi spre Târgoviște poate fi urmărit și astăzi cu 
ajutorul crucilor și altor monumente, dar și cu ajutorul 

mărturiilor, ba chiar a fost folosit până acum 70 de ani. 
Unul dintre cei mai in vârstă locuitori ai comunei Boteni, 
cu domiciliul pe strada care duce către punctul La Poștă, 
Coman Vasile, ne-a spus că, în copilărie, înainte de 
colectivizare, pe aici trecea un câmpulungean care 
ducea lipii la Lăicăi. Ca să revenim la Tudor 
Vladimirescu, o stradă din Câmpulung îi poartă numele, 
între str. Fraţii Golești și str. Negru Vodă. Poate ar fi 
momentul să căutăm și să creăm simboluri urbane mai 
vizibile care să lege orașul nostru de o personalitate 
marcantă a istoriei românilor! 


Note: 


1C. Rădulescu Codin, Câmpulungul Muscelului Istoric și 
legendar, Câmpulung 1926, tipografia Gh. N. Vlădescu, p. 
195. 

2C.p. Aricescu, Istoria revoluțiunii române de la 1821, p. 
254 în https://books.google.ro. 

3Constantin Ciotei, Gheorghe Pârnuţă, lon Popescu 


Argeșel, Monografia Municipiului Câmpulung Muscel, Ed. 
Expert, Câmpulung, 2005, p. 255. 

4Ipidem, p 42. 

Sloan Răuţescu, Câmpulung-Muscel, Monografie Istorică, 
Tipografia GH.GH. Vlădescu, Câmpulung, 1943, Ars 
Docendi 2009, Universitatea din București Ediţie Anastatică, 
p 41. 

6c.p. Aricescu, op. cit., p. 254. 

7 Ibidem. 

Sspiridon Cristocea, Ștefan Trâmbaciu, Câmpulungul 
Muscelului reflectat în catagrafia din 1838, Ed. Ordessos, 

9http://www.revistamonumenteloristorice.ro/fisiere/RMI- 
2015-2016.pdf, articol de Ștefan lonescu Berechet. 

10Col. dr. Cristache Gheorghe, lonel Batalli, Ansamblul 
monumental de la Valea Mare- Mateiaș, Ed. Militară, 
București, 1985, p.17. 

Tie. 1. Popescu, Aurelian P. Stoicescu, Istoria 

Vechi acte din Pitești (|) 


Continuăm explorarea Piteștilor medievali prin 
publicarea unor documente de secol XIX, mai precis a 
primelor acte din arhiva bisericii domnești „Sf. 
Gheorghe”. Preţiosul dosar a fost descoperit accidental 
de către autor în dosarul — mai mare — pe 1903, ceea ce 
ne împinge la constatarea că un cleric (foarte probabil 
părintele Marin Braniște, un erudit cercetător al trecutului 
bisericesc și cultural local) l-a ascuns pentru a nu cădea 
în mâna comuniștilor. Documentele variază în 
importanţă, însă toate oferă brut, reversibil și fermecător, 
Piteștii de acum două secole. Cronologic, documentele 
sunt următoarele: donarea unei prăvălii către două 
biserici piteştene a lui Cârstea măcelaru (1805), donarea 
unui loc cu casă către biserica domnească din partea 
Mandei, fiica lui Neculae tabacul (1806), vânzarea la 
sub-preț (înţeleasă tot ca donaţie) a unui loc de către 
Mărgărita, cumnata lui Cârstea măcelaru pomenit mai 
sus, către două biserici piteștene (1807), donarea de 
către Safta, soţia răposatului Dumitrașco, a unui loc 
pentru biserica domnească (1809), o întărire de embatic 
din partea a trei episcopi argeșeni pentru familia de 
protopopi Coculești care slujeau la biserica domnească 
(1809 și 1828), vânzarea unei prăvălii de către Simion 
armeanul lui hagi Boiu (1817), act surpat ulterior de către 
epitropia bisericii domnești, căreia i se încălcase dreptul 
de protimis. 


„Adecă ieu, Cârstea măcelarul ot oraşul Piteştii, dat- 
am acest adevărat al mieu zapis ca să fie de bună 
încredințare sfintei Bisericii Domneşti, ce să numeşte 
hramul Sfântului Marelui Mucenic Gheorghie i Sfintei 
Biserici din Coastă, ce să numeşte Sfânta Întrarea Prea 

drd. Octavian DĂRMĂNESCU 


Sfintei Născătoarei de Dumnezeu Întrarea, precum să se 
ştie că eu trăind cu soţiia mea Mariia răposata un an şi 
nerămâindu-ne copii şi având o prăvălie făcută de mine 
m-am socotit şi de a mea bună voe am lăsat-o danie cu 
sufletul mieu, ca să fie la aceste doocă sfinte biserici a să 
stăpâni prin doaă, adică jumătate la Sfântul Gheorghie şi 
jumătate la Maica Precista, ca să fim şi noi pomeniţi, ieu 
şi soţiia mea cu neamul nostru, în veci nestrămutat. 

Şi această prăvălie ieste în Uliţa cea Mare, tot într-un 
văliş cu prăvăliia nepotă-mieu Dinul cojocarul, ginerile 
nepotu-mieu, Niţului măcelarul, însă cu toate nemestiile 
ce ţin de prăvălie cu pământul iei. Şi în cât va fi rămăşiţa 
vieţii mele să fie tot supt stăpânirea mea, iar după 
moartea mea să să ia supt stăpânirea sfintelor biserici de 
mai sus ce să numesc mai sus. Că aşa las cu sufletul 
mieu, ca ori care din rudele mele sau dintr-ale soţii mele 
să nu aibă nici o treabă cu această prăvălie, ci să fie 
bună danie dată sfintelor biserici, fiind că rudelor celor 
dinspre partea mea şi dinspre a soţii mele le-am lăsat 
prin deosebită diiată din alt ce am avut şi m-am îndurat. 

Drept aceia, la facerea acestui zapis fost-au faţă şi din 
rudele noastre, cum şi alte obraze de cinste faţă, carii 
mai jos să vor iscăli. 

Şi ieu, pentru mai adevărata încredințare, mi-am pus 
numele şi pecetea spre adeverire 1805 iunie 19 

leu Cârstea măcelarul, cel ce am dat daniia aceasta, 
adeverez 

Eu Niţul măcelarul, martor 

Eu Zamfir măcelariu, brat ego 

Eu Badea cizmaru, martor 

Eu loan lnimăroiu, martor 

Eu Mărgărita, sora Mariei răposatei, martor 

P<opa> Niţu ot b<iserica> god., mar<tor> 

P. David dhv. ot Biserica din Coastă, unde este 
jumătate dăruită 

Popa Nicolae ot ... 

Şi am scris eu, popa Preda, cu învăţătura mai sus 
numiţilor şi martor 

Acest zapis ce s-au dat danie sfintelor biserici de 
numitul Cârstea măcelari, după cum să coprinde 
întrânsul, fiind prin ştirea noastră l-am adeverit şi noi. 

1805 iunie 20 

Dionisie ieromonah sachelarie 

loan ierei protopop”! 


kk 


„Adecă eu Manda, fata răposatului Neculae Tabacu, 
ce-i zic porecla Braşoveanu, din oraşul Piteştii, că 
întâmplându-se de m-am căsătorit întâiu şi am ţinut întru 
căsătorie pă un Necula sârbul abagiu şi întâmplându-se 
de au murit, nefăcând copii din trupul nostru, mai trecând 
vreme la mijloc iarăşi îndemnându-mă de m-am căsătorit 
şi al doilea după alt soţu, anume Petre, şi cu acesta 
iarăşi nefăcând copii, aflându-mă şi eu tot cam 
neputincioasă de boală şi neavând nici o odraslă din 
mine şi având şi eu un locşor de prăvălie dat de zestre 
de la părinţii miei pe marginea gâriii, despre răsărit până 
în marginea Uliţi, care gârlă curge prin mijlocul oraşului, 
din care loc făcându-l trei părţi cu fraţii miei, anume Bade 
i Mâinea. 

Şi pe locul mieu am făcut şi eu o căscioară cu tarabă 
la uliţă şi eu văzându-mă tot întru slăbiciune am rugat pre 
Dmnezeu şi am cugetat cu tot sufletul mieu ca locul cu 
casa aceasta îl las sfintei Bisericii Domneşti, unde să 
prăznueşte hramul Marelui Mucenic Gheorghie, unde 
sânt părinţii miei îngropaţi şi soţiia cea dintâi, de danie 
stătători, însă după moartea mea ca să să stăpânească 
de sfânta biserică în veci nestrămutat. 

Şi acest loc cu casa este în dreptul zidului Bisericii 
Domneşti care să hotăraşte cu numita biserică despre 
apus şi pe din sus cu prăvăliia dumnealui hagi Ţenea şi 
pe de la vale cu locul frati-mieu Mâini, fiind că-l las cu tot 
sufletul mieu danie sfintei biserici să nu fie volnici fraţii 
miei i alte rude a protimisi cu răscumpărarea, fiind că 
fraţii miei ş-au luoat părţile ce au avut de la părinţi, iar 
partea mea, neavând ei nici o treabă, după cum mai sus 
arăt să fie vecinică moşie sfintei biserici. 

Aduc aminte şi pentru numitul soţul mieu cel dupre 
urmă, anume Petre, că întâmplându-se şi murind eu mai 
nainte după moartea mea în câtă vreme va trăi să fie 
dumnealui volnic a şădea într-această casă şi să aibă a 
da pe an chirie la cutiia sfintei biserici pe an câte tal. 
cincisprezece. 

Dar de să va întâmpla de a nu şădea cu numitul soţul 
mieu în casă să fie lipsit şi numai sfânta biserică să aibă 
treabă cu casa şi cu locul a le da unde va vrea. 

Şi fiind că la sfânta biserică de această dată să află 
purtători de grijă sfinţiia sa părintele Dionisie proin 
sachelarie, dau acest încredinţat zapis al mieu la mâna 
sfinţii sale i la mâna sfinţii sale părintelui popii lui loan ce 
să află slujind la sfânta biserică şi protopop i la a preoţilor 

ce să află slujitori sfintei biserici ca să fie supt păstrarea 
sfinţiilor sale şi cei după vreme carii vor rămânea a fi ştiut 
şi nestrămutat în veci milostivindu-se şi prea sfinţiia sa 
părintele episcopu Argeşiu a să trece în condica Sfintei 
Episcopii, spre a fi păzit şi nestrămutat. Şi când am făcut 
acest zapis dat-am în ştire şi tuturor rudelor mele puind 
şi alte obraze de cinste de s-au iscălit. 

Şi eu, pentru mai buna încredințare, puindu-mi numele 
şi pecetea mea mai jos. 

1806 martie 5. 

leu Manda, fata răposatului mai susului numit, 
adeverez în frica lui Dmnezeu, dinpreună cu soţul mieu 
cel de al doilea, anume Pătru, pentru această danie ce 
mai sus să numeşte. 

Popa lanache duhov., adverez 

Popa Preda de la Biserica gospod., martor 

Popa Nicolae, martor 

Popa Niţu, ot Apă mar<tor> 

lie diiaconul, martor 

Badea brat, adeverez 

Mâinea brat, adeverez 

Cârstea Pelopeciu, martor”3 


kk 


„Adicăte eu Mărgărita, soţiia răposatului Nicolae 
Inimăroiu, înpreună cu fii-mieu loan ot oraşul Piteşti, 
încredinţăm cu zapisul nostru la sfintele biserici, adică 
Biserica Domnească, ce să prăznueşte hramul 
Mucenicului Gheorghie, i la Sfânta Biserică din Coastă, 
ce să prăznueşte Sfânta Întrare în Biserică, precum să 
se ştie că după râvna ce am avut ca să dăruim un loc la 
mai sus sfinte biserici dă totu, dar având mare neputinţă 
am tocmit acest locu cu preoţi în tal. 100, adică una sută. 

Şi pentru ca să fim şi noi pomeniţi şi neamul nostru la 
sfântul jărfelnic am mai lăsat tal. treizeci pentru 
pomenire, iar tal. şaptezeci i-am priimit de la numitele 
sfintele biserici. Care loc este alăturea cu al cumnată- 
mieu, Cârsti răposatu, ce l-au dat danie la numitele sfinte 
biserici, însă cu prăvăliia ce ese cu faţa în Uliţa cea Mare 
şi pă din sus să hotăraşte cu locul ce-l dau cu prăvăliia 
Sandi, fata Niţului vătafu, din văgaşu carului până în zidu 
prăvălii să aibă sfintele biserici a stăpâni şi preoţi a căuta 
după vremi de către noi şi de către copii noştri şi dă tot 
neamul nostru, ca o danie hărăzită, fiind cu mai mult 
pentru pomenire am datu cu ştirea tuturor mahalagiilor 
ca să fim pomeniţi. 

Şi noi, spre mai buna încredințare, am chemat spre 
mărturie pă dumnealui postelnicu Ştefan, judeţul 
oraşului, şi alţi care mai jos să vor iscăli de ne-au fost 
mărturie la daniia aceasta, puindu-ne şi noi numele şi 
degetile în loc de pecete, ca să se crează. 

1807 avagt. 30 

Eu Mărgărita, soţiia răposatului Nicolae, adeverez şi 
vânzătoare 

Eu lon sin Mărgărita, înpreună cu copii miei, adeverez 

La această învoire şi ce hărăzeşte de danie mai sus 
numiţi, fiind şi eu de faţă, m-am iscălit mărturie. 

Ştefan postelnicu 

Cârstea Mumgiu, martor 

Theodorache Simionoiu, martor 

Gheorghie Mantu, martor 

Nevrând a priimi preoţi de la Biserica din Coastă ca să 
răspunză şi ei bani pe jumătate s-au răspuns numai de la 
cutiia Biserici Domneşti toţi bani ce scrie într-acest zapis 

loan ierei protopop” 

„Adică-te noi carei mai jos ne vom iscăli încredinţăm 
cu acest zapis al nostru la sfânta Biserica Domnească de 
aici din oraşul Piteştii, hramul Sfântului Marelui Mucenic 
Gheorghie, şi la mâna sfinţii sale părintelui protopopului 
loan protocotarie al acestui oraş şi purtătoriu de grijă al 
aceştii sfinte beserici, cum şi a celorlalţi preoţi ce să află 
slujind la sfânta biserică, precum să fie ştiut că având 
numita biserică un locşor de prăvălie la Uliţa cea Mare pe 
care loc cerându-l răposatul bărbată-mieu, anume 
Dumitraşco vătafu de măcelari, de la răposatul părintele 
Dionisie proin sachelarie ce mai nainte au fost purtătoriu 
de grijă la această biserică cu simfonie ca să i-l dea să 
facă prăvălie pă dânsul şi să dea chirie numitei biserici 
pe an câte tal. doozeci şi cinci în cât va trăi să să dea 
această chirie din an în an. 

lar după moartea numitului bărbatu-mieu să fie lăsată 
acea bina ce-o va face numitul biserici danie, fiind că noi 
nu avem copii din trupul nostru, ci fiind că acum numitul 
bărbatu-mieu ş-au dat obşteasca datorie am urmat şi noi 
după cum au lăsat răposatul cu sufletul lui. 

Şi am lăsat această prăvălie ce este pe locul numitei 
biserici ca să fim şi noi pomeniţi şi părinţii noştri, fiind că 
câţi s-au tras dintr-acest neam sânt îngropaţi la această 
biserică. 

Ci pentru ca să fie ştiută că este această prăvălie bună 
lăsată bisericii danie de aici înainte am dat acest zapis 
rugând şi pă prea sfinţiia sa părintele episcopu al aceştii 
eparhii ca să se întărească şi cu pecetea prea sfinţii sale, 
spre a fi stiută şi nestrămutată această danie. 

Şi noi, pentru mai buna încredințare, am dat acest 
zapis şi ne-am pus şi numele şi pecetea ca să se crează, 
1809 martie 1-iu 

Eu Safta, soţiia răposatului Dumitraşcu, adeverez 

Eu, Zamfir, fratele răposatului Dumitraşcu, adeverez 

Eu popa Mihai, cumnatu lui Dumitraşcu, adeverez 

Eu Sandu, cumnat numitului răposat Dumitraşcu, 
adeverez 

Eu Nicolae,  cumnatu 
Dumitraşcu, adeverez 

Şi am scris eu, dascălu Nicolae cu zisa şi învăţătura 
Safti, soţiia răposatului Dumitraşcu, şi a celorlaţi cumnaţi 
ai d-ei şi sânt şi martor'?. 


numitului răposatului 

„Iosif, cu mila lui Dmnezeu, episcop Argeşului. Dat-am 
pecetluitul nostru cucernicului protocotarie chir popi 
protopop de sud Argeş precum să să ştie că încă trăind 
răposatul Dionisie iermonah i s-au fost dat voe de ş-au 
făcut casă pe locul sfintei biserici a Sfântului Gheorghie, 
ce să numeşte Domnească, cu tocmeală ca să dea 

biserici pe fieştecare an chiriia locului po tal. 15, adică 
cincisprezece, însă adeverinţă în scris n-au apucat să ia 
de la numitul răposat. 

Deci, pentru ca să să ştie şi cucerniciia sa odihnit şi 
biserica să-şi aibă folosul său, i-am dat acest senet ca 
plătind pe fieşecare an chiriia cea arătată să aibă a 
stăpâni, atât cucerniciia cât şi moştenitorii săi din neam 
în neam, cât loc să coprinde întru îngrădirea ce are 
acum. 

Şi pentru ca să să ştie cât este am poftit pe cuviosul 
igumen buligean chir Parthenie ca să măsoare lungul şi 
latul şi câţi stânjini domneşti vor eşi să-i treacă din dosul 
acestui pecetluit, supt iscălitura cuvioşiei sale. 

1809 iunie 1-iu 


Grigorie, cu mila lui Dmnezeu, episcop Argeş 

Văzându-se şi de noi acest pecetluit al răposatului 
întru fericire chir losif îl întărim şi smerenia noastră, 1826 
mart. 22 


Ilarion, cu mila lui Dmnezeu, episcop Argeşului 

Fiind că s-au văzut şi de noi cuprinderea pecetluitului 
ce are familia răposatului protopop loan ot oraşu Piteşti 
de la prea sfinţiia sa părintele răposat episcopul 
Argeşului, chir losif, din leat 809 iunie 1-iu, pentru locul 
ce au luoat cu chirie de la Biserica Domnească o<t> tam 
de ş-au făcut casă întărim şi noi prin acest deosebit 
pecetluit al nostru ca să-ş aibă casa răposatului 
protopop stăpânirea locului acestuia neclintită şi 
nestrămutată la neam de neamul său cu toate acareturile 
ce să află clădite pe dânsul urmându-ş răspunderea 
sila la biserică pe fieşcare an aceasta, 828 dechevr. 
299. 

„Adecă eu care mai jos mă voi iscăli încredinţezi cu 
zapisul mieu la mâna dlui chir hagi Boiul de aicea, din 
oraşul Piteştii, precum să se ştie că o prăvălie ce o am 
cumpărat eu de la răposatu popa Mihai Bogatu, cu locul 
ei, înpreună şi dintr-al biserici loc, din dosul prăvăliei cu 
baticul ce prin zapisul care îl avem dat la Epitropie să 
coprinde prefăcându-l eu după ce o am cumpărat de 
iznoavă fiind stricată şi neputând a o ţinea eu avândum 
socotelile într-alt chip, de a mea bună voe, nesilit de 
niminea şi cu ştirea tuturor rudelor i vecinilor ce să 
vecineşte, adecă pe de la deal cu lene cojocaru, iar pe 
de la vale cu chir Theodorache cojocaru, o vândut dlui 
mai sus numitului neguţători în bani gata drept talr. 3500, 
adică trei mii şi cinci sute tocmai, pre care bani i-am 
priimit toţi deplin în mâna mea. 

Şi dlui să aibă a stăpâni această prăvălie cu bună 
pace, atât dlui cât şi copii dlui pe care Dmnezeu i-au 
dăruit şi pre care îi va mai dărui, stăpânind ca pre un 
acaret al dlui, după cum şi în zapisul răposatului popa 
Mihai ce-l am de vânzare să coprinde adică ohavnic. 

Drept aceia, înpreună cu alte obraze de cinste, spre 
încredințare neştiindu-mă iscăli m-am rugat de cel ce au 
scris zapisul de m-au iscălit, puindu-m şi degetu în loc de 

pecete ca să să crează. 

1817 iulie 8 

Eu Simion armeanu, vânzător şi adeverez 

Eu Costandin tovarăşu lui chir Simion, adverez 

Eu Theodorache cojocaru, adeverez şi martor 

Ganceo boiangiu, martor 

Dobrian boiangiu, martor 

Şi am scris eu diiaconu Vasilie Gărdescu, scriitorul 
Epitropii Biserici Gospod, cu zisa şi învăţătura numitului 
vânzător şi martor 

Înfăţişat de jăluitor 845 mai 15, grefier Apostolescu. 

Fiind că această cumpărătoare a prăvălii ce să 
coprinde în faţa acestui zapis cumpărându-să prin 
neştirea epitropilor Bisericei Domneşti d-lui jupân Hristea 
Mungiu şi pe urmă dovedindu-să după protomisu ce au 

avut sf. biserică mi-au întors bani înnapoi şi rămâne 
prăvăliia a sfintei biserici ohavnică stăpânitoare. 

Drept aceia, pentru încredințare, am iscălit 

1817 iulie 20 

Hagi Boiul”?. 


Note: 
1Dosar cu acte vechi (1805), Arhiva bisericii domnești „Sf. 
Gheorghe” din Pitești, f. 13 r-v. 
Necompletat. 
Dosar cu acte vechi (1805), Arhiva bisericii domnești „Sf. 
Gheorghe” din Pitești, f. 12 v-13 r. 
4Albidem, f. 13 v. 
Slbidem, f. 6 r-7r. 
Slbidem, f. 17 v. 
Tibidem, f. 9 v-10r. 


Situaţia edilitar-urbanistică a orașului Pitești 
în anul 1905 


Aurel RADU 


inspector superior în cadrul Serviciului Judeţean Argeș al Arhivelor Naţionale 


În rândurile care urmează, analizăm și redăm integral 
Darea de seamă realizată de primarul orașului Pitești, Al. 
M. Vestinian, referitoare la starea orașului și prioritățile 
edilitar-urbanistice de la începutul secolului al XX-lea, 
prezentată în ședința Consiliului orășenesc la 29 
septembrie 1905. 

La sfârșitul anului 1905, orașul Pitești avea 13.546 
locuitori (6.812 bărbaţi și 6.734 femei), la care se adăuga 
și populaţie flotantă, adică militarii din garnizoana Pitești, 
2.311 persoane (2.260 bărbaţi și 42 femei), în total 
15.857 locuitori. 

O problemă urbană stringentă era lipsa unei rețele de 
apă potabilă care să deservească toţi orășenii. Fântânile 
publice alimentate de izvoarele de pe Valea Stancii 
(Trivale) sau cele de la Biserica Sf. llie se dovedeau 
insuficiente pentru îndestularea populaţiei în creştere, 
mai ales în perioadele de secetă prelungită. Primarii care 
se perindau aproape anual în fruntea administraţiei 
municipale s-au arătat preocupați de găsirea unor surse 
de apă abundente în interiorul orașului (raionul orașului) 
sau de la periferie. Folosirea apei din Râul Argeș s-a 
dovedit o sarcină ineficientă, întrucât la acea vreme se 
realiza cu rudimentarele sacale, iar izvoarele descoperite 
în interiorul orașului, în urma numeroaselor prospecţiuni 
costisitoare, deși s-au dovedit cantitative, erau 
compromise din punct de vedere calitativ cu substanțe 
amoniacale, fiind astfel nepotrivite pentru alimentarea 
publică. 

Anul 1905 reprezintă un an de referinţă în această 
problemă spinoasă, întrucât primarul Al. M. Vestinian 
prezintă pentru prima dată, în mod transparent, toate 
demersurile făcute în ultimul deceniu (1895-1905) de 
administraţiile trecute pentru găsirea unor surse de apă 
îndestulătoare și calitative pentru alimentarea cu apă 
potabilă, demersuri care s-au soldat, din păcate, mai mult 

cu eșecuri decontate din bugetul municipal. Graţie 
împrumutului aprobat de stat în anul 1898, în valoare de 
2.000.000 lei, administraţia urbană se mobilizează, cu 
întârziere, abia din anul 1905 pentru realizarea celor mai 
importante lucrări edilitar-urbanistice: sistemul de 
alimentare cu apă potabilă și rețeaua de canalizare, care 
vor fi date în folosință aproape simultan, în jurul anului 
1910. 

Pe lângă cele două lucrări majore de infrastructură 
urbană (apă și canal), administrația municipală a avut în 
vedere și alte investiţii care se impuneau ca o continuare 
firească, în special pavarea cu piatră cubică, asfalt sau 
bazalt a celor 50 de străzi în lungime totală de 29 km, a 
trotuarelor, a pieței publice din centrul orașului (Piaţa Sf. 
Gheorghe sau Piaţa Episcopiei) și a oboarelor din târgul 
săptămânal al orașului (Târgul din Vale). 

Serviciul public de iluminat (eclerajul) necesita 
îmbunătățiri, întrucât municipalitatea dorea să facă 
trecerea de la iluminatul pe bază de petrol (gaz lampant), 
la cel modern bazat pe electricitate. Acest deziderat s-a 
realizat cu întârziere, întrucât s-a blocat în contextul 
Răscoalei țărănești din 1907, fiind reluat de abia din 
1911, astfel încât rețeaua pentru iluminatul public pe 
bază de electricitate devine funcţională din 1913. 

Alte aspecte  edilitar-urbanistice urmărite de 
municipalitate țineau de îmbunătăţirea infrastructurii din 
târgul săptămânal al orașului care să asigure condiţii mai 
bune de desfășurare și venituri bugetare anuale mai 
mari, reconstruirea abatorului comunal aflat pe malul 
râului Argeș, construirea din nou a cazărmii sergenților de 
oraş și a grajdurilor de la serviciul public de salubritate. În 
mare măsură și aceste investiţii vor fi realizate până la 
intrarea ţării, în 1916, în iureșul războiului mondial. 

Acest document, prezentat integral pentru prima dată, 
reflectă implicarea municipalităţii piteștene pentru 

dezvoltarea edilitar-urbanistică în primul deceniu al 
secolului al XX-lea, când s-au realizat două mari investiţii 
urbane în spirit modern: rețeaua de alimentare cu apă 
potabilă și rețeaua de canalizare pluvială și menajeră. 

Primăria urbei Piteşti 

Dare de seamă nr. 13 

Ședinţa extraordinară de la 29 septembrie 1905 
Preşedinţia d-lui Al. M. Vestinian, primar 


Consilieri prezenţi: T. Brădeanu, I.P. Constantinescu, 
M. lonescu, Sp.N. Mamulea, D. Marinescu, Ernest 
Paximade, C.M. Zănescu. 

Consilieri absenţi: dr. G.l. Rădulescu, Al. Dumitrescu, 
N.I. Apostolescu. 


Consiliul fiind în majoritate, ședința se deschide la ora 
8 14 seara. 

Domnul primar prezintă Consiliului raportul său cu nr. 
3.107 în următoarea cuprindere. 


Domnilor Consilieri, 

De timpuri îndelungate administraţiile comunale s-au 
ocupat cu chestiunea alimentării orașului nostru cu apă, 
niciodată însă lucrurile în această direcţie nu au fost luate 
în mod serios, căci mai toate consiliile comunale până în 
prezent nu au făcut altceva decât cercetări pentru găsirea 
apei potabile și menajeră prin sondarea terenului în 
diferite puncte, fără însă ca aceste cercetări să fie 
conduse de oameni speciali, cunoscători în această 
materie, ci de oameni fără cele mai elementare 
cunoștințe. 

Personal, în vara anului curent, față cu lipsa totală de 
apă, am încercat pe strada L. Catargiu un sondaj, nu însă 
sub conducerea omului ne-experimentat, ci sub 
privegherea d-lui inginer Perieţeanu și alţii din localitate, 
care fără nicio plată au avut amabilitatea a ne da 
concursul d-lor, cu care sondaj am dat peste o cantitate 
de apă ieșită dintr-un puț artezian, care servește o parte 
de jos a orașului, fără însă să găsim volumul de apă ce 
căutăm. 

Față cu această ultimă lucrare, am ajuns d-lor 
consilieri la concluzia că încercările de până acum cu 
sondajele în diferite puncte ale orașului trebuie părăsite 
pentru că niciodată nu se va găsi volumul acela de apă 
de care avem nevoie pentru întreaga populaţie a 
orașului, fie din punctul de vedere al apei potabile, fie din 
punctul de vedere al apei menajere, care să servească 
higiena, să combată incendiile și să menţină plantaţiunile 
cu care comuna pe fiecare an cheltuiește oarecare sumă 
de bani, dar care plantaţiuni dispar din cauza secetei 
prea mari. 

În curs de 10 ani, numai începând cu anul 1895 s-a 
cheltuit cu aceste sondaje pentru apă suma de lei 83.855 
bani 99, cuprinzând materialul și munca, sumă destul de 
considerabilă în raport cu veniturile comunei și cu toate 
acestea orășenii sunt cu totul lipsiţi de acest element atât 
de trebuincios pentru îndestularea și sănătatea lor. 

Dacă s-ar fi dat mai multă atenţie alimentării orașului 
cu apă, sunt mai mult decât sigur că pe lângă sumele 
deja cheltuite, dacă s-ar mai fi adăugat câteva zecimi de 
mii de lei, chestiunea apei era de mult rezolvată și nu s- 
ar mai fi dat loc la nemulţumirile de astă-vară, când toți 
orășenii nu cereau decât apă, învinovăţindu-ne pe noi, 
deși culpa nu era a noastră. 


Domnilor Consilieri, 

Cunoașteţi și domniile voastre, cunoaște întregul oraș 
că precedentul consiliu comunal nu ne-a lăsat nici măcar 
un metru cub de apă pentru higiena orașului, cunoașteți 
personal că ajunsesem ca pentru stropitul orașului să 
cumpărăm apă de la Direcţia Căilor Ferate plătind metru 
cub cu 30 centime și cu toate acestea nu putem avea nici 
de aici chiar cu plată, apă de care comuna avea nevoie. 

Am încercat să aduc apă de la râu dar a fost imposibil 
pentru că a aduce o saca mare de apă de aici trebuia să 
întrebuințăm brațele a 14 oameni care pompau, plus trei 
care să mâne 3 sau 4 boi ca să poată scoate sacaua din 
maldărele de nisip după malul râului. 

Vedeţi dară domnilor consilieri că judecând chestiunea 
din toate punctele de privire orice idee de a se alimenta 
orașul cu apă din puțuri arteziene trebuie părăsite pentru 
că cu acest sistem de alimentare niciodată orășenii nu 
vor avea apă potabilă și suficientă, plus că se cheltuiește 
sume considerabile de bani fără a avea în schimb ceva. 

Gândiţi-vă serios și hotărâți fără şșovăire asupra 
acestui punct atât de important căci având apă avem 
viață, avem totul. 

Nu trebuie să vă gândiţi niciodată la mijloacele bănești 
ce ne trebuie să aducem apă în oraș, numai voinţă și 
curaj cetățenesc să aveţi. Mijloacele sunt găsite. 

Comuna Pitești are votat un împrumut de lei 2.000.000 
încă din anul 1898, împrumut care să servească în prima 
linie pentru aducerea de apă și alte îmbunătăţiri ca: 
canalizări, pavaje, iluminat, construcţii de școli și altele. 

Domnilor Consilieri, 

Cu alimentarea orașului cu apă comuna nu va fi 
expusă ca cu cheltuielile de s-ar face cu pavajul, 
canalizarea și chiar eclerajul pentru următorul motiv. 

Dacă comuna ar cheltui cu aducerea apei în total 
suma de 500.000 lei ce ar lua cu împrumut pe un termen 
de 30 ani, anuitatea de plată s-ar ridica pe an la suma de 
32.525 lei, ei bine, această sumă s-ar plăti mai mult decât 
sigur din încasările ce s-ar face de la orășeni, pentru că 
plata apei fiind obligatorie pentru toți ea se va încasa ca 
orice dare comunală. 

Această părere a mea este d-lor consilieri foarte sigură 
și întemeiată pe calcul matematic și iată cum. 

Orașul Pitești are un număr aproximativ de 856 case 
din care scoțând pe orășenii fără dare de mână, ne 
rămân 8 hoteluri, 550 case principale, 113 cârciumi, 3 
bragagerii, 5 cofetării, 50 băcănii și alți comercianţi, care 
toţi impuși la taxă după cum urmează la comuna Focșani 
și alte orașe, comuna Pitești ar încasa aproximativ suma 
de lei 4.000 cu care se poate plăti dacă nu întreaga 
anuitate, dar aproape toată, plus că toate localurile 
publice ca școli și altele vor fi servite cu apă bună și 

orășenii nu vor mai suferi în timpul verii lipsa apei pe care 
o doresc atât amar de vreme. 

Cred că momentul pentru a rezolva o chestiune atât de 
importantă pentru orașul nostru a sosit și nu trebuie să ne 
dăm înapoi de la nici un sacrificiu așa că în primăvara 
viitoare să se înceapă lucrările pentru aducerea apei. 


Canalizări 

Afară de apă, orașul nostru este lipsit de canalizări în 
mare parte, care dacă s-ar face acum în combinaţie cu 
apa putem avea canalurile de scurgere pentru toate 
necurățeniile din oraș, prin urmare, atunci putem zice că 
avem adevărată igienă și un oraș eminamente curat care 
să servească de model la multe orașe din ţară. 


Pavajul 

Nu uit a vă supune deliberării domniilor voastre că 
orașul este format dintr-un număr de 50 străzi, care toate 
însumează o distanţă de 29 km și 195 metri liniari ale 
căror pavaje sunt cu totul deteriorate și aproape imposibil 
de circulat pe dânsele, așa că și ele trebuie luate în 
considerațiune mai cu seamă acum când din cauza 
facerii canalurilor pentru aducerea apei și a canalizării în 
parte a orașului au să fie și mai mult stricate. 


Piaţa 

În consideraţiune trebuie luată și piaţa orașului care 
din cauza pavajului deteriorat se formează în timpul 
toamnei și al iernii noroaie atât de mari încât este 
imposibil de circulat și care piață dacă nu trebuie altfel 
îmbunătăţită cel puţin pavată cu bazalt carosabil. 


Eclerajul 

În privinţa eclerajului avem de observat că și el trebuie 
îmbunătăţit cu ocazia aducerii apei, adică să fie înlocuit 
în total cu electricitate sau cel puţin parte dintr-însul fiind 
mult mai ieftină întreţinerea iluminatului cu electricitate 
decât cu actualul sistem cu care se cheltuieșie cu 
întreţinerea între 20.000 lei anual, iar ca material pentru 
ars (petrolul) între 22 și 30.000 lei anual, în total aproape 

45.000 lei pe câtă vreme cu sistemul electricităţii, lipsind 
site, sticle și o mulţime de alte piese mici care formează 
o lampă nu s-ar cheltui mai mult, dar în schimb ar scăpa 
comuna de o mulţime de neajunsuri. 


Târgul 

Oboarele din târgul de săptămână care dau un venit 
între 80-90.000 lei anual, o sumă destul de considerabilă, 
însă au nevoie de mari îmbunătăţiri ca: pavaj, oboare de 
vite, chiar adăpost pentru oamenii, care în timpurile 
ploioase de toamnă și iarnă părăsesc oboarele cu vitele 
împreună cauzând comunei pagube însemnate. 

Făcându-se aceste îmbunătățiri fiţi siguri domnilor 
consilieri că târgul nostru de săptămână, care este unul 
dintre cele mari din țară, frecventat de aproape 6-7 județe 
s-ar mări şi mai mult și prin consecinţă și veniturile 
comunei s-ar ridica. 


Abatorul 

Abatorul este de asemenea o proprietate a comunei 
producător de venit, el aduce anual suma de lei între 18- 
20.000 cu toate că se găsește într-o stare de ruină 
completă, pe dedesubt subminat de cursul râului, plecat 
într-o parte și aproape să fie luat de cea dintâi viitură a 
apei deoarece împrejurul lui nu se găsește pământ tare 
de rezistenţă ci numai depozite de gunoaie mișcătoare 
care le cea mai mică zguduitură se prăbușește(!) și piloții 
pe care abatorul este așezat încep a se mișca. 

Cazărmile sergenţilor de oraș și ale oamenilor din 
serviciul de salubritate sunt într-o stare (de) completă 
ruină și au ajuns cu totul nelocuite. 

Asemenea și grajdurile pentru adăpostul vitelor sunt 
cu totul ruinate și neîncăpătoare pentru numărul de vite 
ce comuna posedă și de care are absolută nevoie. 

Pentru a se vedea și de dvs. starea deplorabilă a 
acestor clădiri vă prezint raportul d-lui medic comunal cu 
nr. 547 şi veterinar cu nr. 31. 

Curtea Primăriei ar necesita și ea să fie pavaiă și 
aceasta nu ca lux, ci prin faptul că servește trei autorităţi 
prin prea multă aglomeraţie de public și fac nevoie și se 
deteriorează prin acces mobilierul acestor autorități, 
osebit că ne-am prezenta cu mai mult aspect în fața 
vizitatorilor străini. 

Nu trebuie să vă gândiţi un moment d-lor consilieri că 
toate aceste îmbunătăţiri imperios cerute pentru oraș nu 
se pot face din veniturile anuale ale comunei deoarece cu 
dânsele abia se poate întreține nevoile impuse prin 
diferite legi comunei. 

Am ferma convingere că d-voastră judecaţi nevoile 
orașului ca și mine și că împreună cu toţii vom lucra de 
acord pentru aducerea la îndeplinire a acestor lucrări atât 
de necesarii. 

Vă rog dar a-mi da avizul d-voastră a prepara studiile 
pentru toate aceste lucrări, intrând în tratative cu diferite 
persoane și societăți competente. Studii care vor fi 
supuse din nou deliberării domniilor voastre o dată cu 
planurile, devizele și caietele de sarcini pentru a li se da 
cuvenita aprobare. 

Domnul primar prezentând Consiliului acest raport 
arată că de 6 luni de când se află în capul comunei s-a 
ocupat în prima linie atât domnia sa cât și domnul ajutor 
Constantinescu cu chestiunea aducerii apei în oraș. 

În acest scop a vizitat lucrările pentru aducerea apei la 
Băile Govora și orașele Sinaia și Predeal așa că în 
această direcţie a făcut diferite calcule până a ajuns la 
convingerea că dacă comuna ar cheltui din acest 
împrumut 500.000 lei pentru aducerea apei, anuitatea 
acestui împrumut s-ar putea plăti aproape numai din 
abonamentul orășenilor. 

Dacă s-a oprit din facerea studiilor pentru găsirea apei 
prin sondaje a fost pe de o parte încercările ce se făceau 
de mai bine de 10 ani în această direcţie și pentru care 
comuna a cheltuit aproape 90.000 lei, iar pe de alta, 
sfatul ce i s-a dat de mai mulţi domni ingineri cunoscători 
în această materie că comuna Pitești niciodată nu (va) 
putea să aibă apă necesară pentru îndestularea orașului 
prin facerea de puțuri arteziene până nu se va lua apă din 
albia Râului Argeș, în care scop urmează să se facă 
studii serioase. 

Pe lângă această lucrare care va da o nouă viață 
orașului urmează neapărat să se facă și celelalte 
îmbunătăţiri ca: canaluri, pavaje, oboare de vite, lumină 
electrică, abator etc. despre care se face menţiune în 
raport. 

În acest scop, roagă Consiliul a lua în dezbatere cu 
toată seriozitatea cele expuse mai sus și a admite 
facerea a acestor lucrări dacă va găsi că sunt necesare 
fixându-se asupra lor și determinându-se care din ele 
trebuie anume făcute. 

DI. consilier comunal Al. Dumitrescu prezentându-se la 
consiliu în timpul citirii raportului d-lui primar și luând 
parte la dezbaterile acestei chestiuni luând cuvânt arată 
că este pentru efectuarea acestor lucrări arătate de d.. 
primar prin raportul său pe care le găsește foarte 
necesare pentru oraș, cu osebire însă ca ele să fie date 
oamenilor de știință și competenţi în aceste materii 

publicându-se în acest sens concursuri și fixând chiar 
premii. 

Asupra acestor observaţii ale d-lui consilier 
Dumitrescu, dl. primar pentru lumina d-lor consilieri 
răspunde că prin sistemul de a se acorda premii şi 
concursuri în chestiuni de alimentare cu apă, crede că 
este prejudiciabil intereselor unei comune pentru motivul 
că acest sistem se poate întrebuința și aplica numai 
atunci când este vorba de lucrări arhitectonice nicicum în 
chestiuni de alimentare cu apă cum este cazul nostru la 
care lucrare trebuie chemat omul cu cunoștințe 
hidrologice și acela care a mai făcut lucrări de asemenea 
natură și în tot cazul mai adaugă dl primar că pentru toate 
aceste lucrări mari va face cele mai întinse publicaţiuni, 
atât în țară, cât și în străinătate ca lucrările de care orașul 
Pitești are absolută nevoie să se execute, să parvină la 
cunoștința tuturor oamenilor speciali și cunoscători 
desăvârșiţi în aceste specialități. 

DI. consilier Er. Paximade, luând cuvântul, susținea că 
s-ar asocia în totul cu părerea d-lui consilier Al. 
Dumitrescu dacă ar fi vorba de alte lucrări de exemplu 
construcțiuni, unde s-ar putea admite termene 
îndelungate și unde ar trebui să se admită premii și 
concursuri, dar în special fiind vorba de alimentarea 
orașului cu apă de care este lipsit în mod absolut, de 
canalizări și pavarea orașului, lucrări care sunt în strânse 
legături una cu alta și care în mod absolut reclamă cea 
mai mare urgență urmând să înceapă chiar primăvara 
anului viitor 1906, declară că d-sa este de părere să se 
admită în total raportul d-lui primar care în expunerea de 
motive făcută oral astă-seară în ședință se vede că s-a 
ocupat într-un mod foarte aprofundat de interesele 
orașului dând cele mai mici amănunte fie din punctul de 
vedere al chestiunilor economice și financiare, și cum 
toate aceste lucrări propuse de dl. primar nu se pot 
efectua din veniturile ordinare ale comunei, urmează ca 
ele să fie făcute din împrumutul de lei 2.000.000 votat de 
Consiliul comunal în ședința de la 5 decembrie 1898, 
aprobat de corpurile legiuitoare prin legea de la 22 iunie 
1899, promulgată prin Înaltul Decret Regal nr. 3104/1899 
lăsându-se latitudinea d-lui primar a îndeplini toate 
formalităţile cerute de legi în asemenea materie, 
ocupându-se și cercetând astfel de lucrări și alte orașe 
din ţară şi făcând cele mai întinse publicații. 

Domnii consilieri, toți ceilalți și anume: |.P. 
Constantinescu, D. Marinescu, T. Brădeanu, M. lonescu, 
C.M. Zănescu și Spirea N. Mamulea, ascultând raportul 
d-lui primar, răspunsurile d-sale orale, argumentarea d-lui 
consilier Al. Dumitrescu și a d-lui Er. Paximade, consultați 
la vot au declarat în unanimitate că lucrările arătate de dl. 
primar fiind de o mare necesitate și reclamate de urgenţă 
sunt de părere a se proceda imediat la efectuarea lor 
după ce studiile vor fi preparate. 


Consiliul, 

Având în vedere raportul d-lui primar nr. 3107. 

Vând în vedere lucrările ce d-sa arată prin acest raport 
că trebuie efectuate și care lucrări sunt următoarele. 

1. Alimentarea orașului cu apă potabilă. 

2. Canalizarea străzilor în suferinţă. 

3. Iluminarea orașului cu electricitate. 

4. Pavarea cu piatră cubică a străzilor principale. 

5. Pavarea trotuarelor, a pieței și a curţii ospelului 
comunal. 

6. Construirea de oboare pentru vitele mari, mici și 
pentru porci și pavarea lor în târgul de săptămână 
făcându-se pavilioane pentru adăpostul cumpărătorilor și 
vânzătorilor ce frecventează aceste oboare. 

Având în vedere că în ce priveşte alimentarea orașului 
cu apă este o lucrare de cea mai primă necesitate pentru 
orașul nostru deoarece actualmente orașul Pitești nu are 
decât o mică cantitate de apă pentru băut, lipsindu-i cu 
totul apa pentru incendii și igienă, adică apă menajeră. 
Având în vedere că în vara anului curent apa menajeră a 
lipsit atât de mult încât comuna a fost nevoită să o 
cumpere de la Direcţia Căilor Ferate plătind metrul cub cu 
0,30 bani. 

Având în vedere că în oraș, în ce priveşte canalizarea, 
ea nu este făcută decât pe un mic număr de străzi și cu 
un tip de canal foarte mic. Având în vedere că în orașul 
Pitești, având o situaţiune în pantă, toate apele din cauza 
ploilor, fie din cauza topirii zăpezilor pornind în direcţia de 
la vest spre nord-est către Râul Argeș, adeseori se 
produc inundaţii pătrunzând apa nu numai în magazine 
dar chiar și în locuinţele orășenilor, deci și această 
lucrare este imperios reclamată. 

Având în vedere starea deplorabilă a oboarelor de vite 
mari, mici și porci situate în târgul de săptămână al 
orașului. Având în vedere că aceste oboare nu au altă 
îmbunătăţire actualmente decât o împrejmuire de jur 
împrejur fără adăpost pentru vite și oameni, nepavate, 
din care cauză în timpurile ploioase și în timpurile de 
toamnă și iarnă se produc noroaie atât de mari încât 
circulaţia devine imposibilă și din cauza intemperiilor 
naturii, vânzătorii, proprietarii de vite și cumpărătorii 
părăsind oborul cauzează comunei pagube însemnate. 

Având în vedere că chiar în starea actuală cum se 
găsesc aceste oboare ele produc comunei un venit anual 
între 90.000 lei până la 100.000 lei și dacă ar fi 
îmbunătăţite desigur că venitul pentru comună ar fi și mai 
mare pentru că este stabilit că aceste oboare sunt vizate 
de locuitori din 7-8 judeţe. 

Având în vedere că orașul Pitești este populat de un 
număr de 15.000 locuitori, plus două regimente de 
infanterie și un regiment de artilerie. 

Având în vedere că acest oraș nu are decât o singură 
piață numită a Episcopiei care ocupă o suprafață de 
6.300 metri pătrați. Având în vedere că ea este pavată în 
mod primitiv cu piatră, bolovani de râu. Având în vedere 
că pe lângă ea ca teren a devenit insuficientă orășenilor, 
dar afară de aceasta din cauza prea marii circulaţiuni, 
noroiul devenind și aici prea mare, circulaţia de multe ori 
în timpul de toamnă și iarnă devine foarte anevoioasă. 

Având în vedere că orașul Pitești posedă în centrul 
orașului său un ospel comunal construcţie nouă cu un 
aspect foarte plăcut și având înăuntru curţii sale două 
localuri de judecătorie care nu au nici un fel de pavaj, 
decât nisip așternut fără nicio nivelare, astfel că din 

cauza  justiţiabililor de la ambele judecătorii, a 
personalului administrativ comunal și a tuturor orășenilor 
care au nevoie de comună, cum și a trăsurilor care 
traversează prin curte, praful și noroiul devin atât de 
nesuferite încât cauzează pagube mari mobilierului din 
aceste autorităţi prezentând și un aspect urât. 

Având în vedere că în oraș tăierea vitelor de orice 
natură, conform legilor și regulamentelor sanitar- 
veterinare se face la abatorul comunal situat pe marginea 
Râului Argeș. Având în vedere că acest stabiliment 
produce comunei un venit anual de 20.000 lei. Având în 
vedere că el se găsește într-o stare de ruină, așa că la 
cea dintâi viitură de apă este ameninţat să fie luat cu totul 
fiind situat pe un teren nestabil format din depozitul de 
gunoaie aduse din interiorul orașului, plus că este 
construit într-o stare cu totul primitivă, învelit cu șiță și 
așezat pe niște piloţi ajunși în stare de putrefacție. 

Având în vedere că orașul Pitești este format dintr-un 
număr de 50 străzi care toate însumează o distanţă de 29 
kilometri 125 metri liniari. Având în vedere că o parte din 
străzi sunt în formă de șosele așternute cu balastru, iar 
cea mai mare parte acoperite cu primitivul pavaj numit 
bolovani de râu. Având în vedere că din cauza relei 
construcții, tot acest pavaj este atât de deteriorat încât 
chiar în timpul verii circulația cu trăsurile este 
anevoioasă, iar în timpul iernii imposibil din cauza 
noroaielor. Că de asemenea și trotuarele acestor străzi 
lasă foarte mult de dorit fiind și ele pavate în cea mai 
mare parte cu bolovani de râu, colţuroși, foarte supărători 
pietonilor, afară de puţine străzi din centrul orașului. 

Având în vedere că comuna Pitești are un număr de 
80 sergenţi de zi și noapte cărora este obligată să le dea 
local conform legii poliției administrative. 

Având în vedere că comuna Pitești face serviciul 
salubrităţii și al eclerajului în regie, unde trebuie să 
adăpostească un număr de aproape 100 persoane, plus 
caii și boii necesari comunei. 

Având în vedere că atât cazarma sergenţilor cât și 
locuința oamenilor din serviciu ai comunei și grajdurile 
sunt într-o stare atât de deplorabilă ca aspect, ca igienă 
și ca construcţie încât ele ameninţă căderea, periclitând 
viaţa celor ce locuiesc. 

Pentru toate aceste consideraţiuni Consiliul comunal 
întrunit astă-seară hotărăște. 

Admite în totul raportul d-lui primar nr. 3107. 

Consideră de cea mai mare necesitate pentru orașul 
Pitești și de cea mai mare urgenţă efectuarea lucrărilor 
propuse de d-sa și în consecinţă dispune ca în campania 
de lucru a anului financiar 1906 să se înceapă 
următoarele lucrări. 

1. Alimentarea orașului cu apă potabilă din Râul Argeș 
sau de unde se va mai găsi. 

2. Canalizarea cu canal tip 0,45, cel mai mic, a 
următoarelor străzi: bulevardele Ferdinand și Elisabeta 
Doamna, adică din strada Aurora până la Gară, strada 
Lascăr Catargiu până în canalul Mislea sau și mai înainte 
de va fi nevoie, strada Sf. Vineri începând din strada 
Şerban Vodă până în canalul Mislea de la Băi, strada 
Brătianu și strada Craiovei. 

3. Pavarea pieţei și lărgirea ei. 

4. Pavarea grădinii ospelului comunal. 

5. Pavarea în mod sistematic și facerea de oboare în 
Târgul de săptămână pentru vitele mari, mici și porci, cu 
toate necesarele lor, cum și pavilioane deschise pentru 
adăpostirea vânzătorilor și cumpărătorilor care 
frecventează aceste târguri. 

6. Construirea abatorului comunal cu oboare pentru 
tot felul de vite și pavarea lui. 

7. luminarea orașului cu electricitate. 

8. Construirea din nou a cazărmii sergenţilor de oraș, 
a grajdurilor etc. 

9. Pavarea cu piatră cubică, cu asfalt sau cu cărămidă 
de bazalt pe străzile: bulevardele Ferdinand și Elisabeta 
Doamna începând din strada Aurora și până în dreptul 
Gării, strada Şerban Vodă începând din strada Craiovei, 
casa Petre Georgescu și până la Podișca Balosache cu 
intrările laterale de la celelalte străzi. 

10. Pavarea cu bazalt a trotuarelor din oraș. 

În acest scop autorizăm pe d-nul primar ca de îndată 
să înceapă facerea de studii, planuri, devize și caiete de 
sarcini pentru fiecare din aceste lucrări în parte făcându- 
se cele mai întinse publicaţiuni prin presă, atât în țară cât 
și în străinătate, studiind și cercetând personal în toate 
părțile unde s-au făcut lucrări de asemenea natură. 


Va consulta oameni speciali, mai cu deosebire în ce 
priveşte alimentarea orașului cu apă. 

Orice lucrări, orice studii, orice angajamente se vor 
pune de dl. primar în deliberarea Consiliului pentru 
aprobare. 

Nemaifiind nimic la ordinea zilei, ședința se ridică la 
ora 12 noaptea. 


Primar, Al.M. Vestinian 


Consilieri: T. Brădeanu, 
lonescu, Sp.N. Mamulea, 
Paximade, C.M. Zănescu. 

Secretar: |. Vulpescu. 


I.P. Constantinescu, M. 
D. Marinescu, Ernest 


SANIC, Ministerul de Interne, Divizia comunală, 
dosare: 1208C/1897, f. 38-42, 58-59; 13/1905, f. 4, 74- 
78; 755/1905, f. 5-8, 14-18. 


Notă: 

Palatul comunal sau ospelul comunal a fost clădirea 
inaugurată în anul 1886 în care a funcţionat administraţia 
municipală. 


Copil, dușman al poporului 


Interviu cu doamna profesor LĂCRĂMIOARA STOENESCU, 
urmaşă de fost deţinut politic 


prof. Elena ȘTEFĂNICĂ 


Numele intervievatorilor: Elena Ştefănică, profesor, 42 de ani, Piteşti; 


Tinca Marian Cristian, 19 ani, elev, Piteşti. 
Diaconu Alexandru, 16 ani, elev, Piteşti 


Locul interviului: Muzeul Judeţean Argeş, Piteşti, cu ocazia simpozionului PERT 2012, dedicat „Experimentului 


Piteşti” — reeducare prin tortură 
Durata interviului: 31de minute și 09 secunde. 


Tipul de înregistrare: 2 audio înregistrări; VN 870061, VN 870062; 

Tema: FENOMENUL PITEŞTI” — UN EXPERIMENT EŞUAT!? 

Cuvinte cheie: deţinut politic, închisoare, experienţa carcerală, viaţa de după eliberare 
Numele şi prenumele intervievatului: Lăcrămioara Stoenescu 


Data şi locul naşterii: Giurgiu, 1942. 
Profesia: profesor limba română, pensionară 
Data interviului: 28 septembrie 2012 


Tata întemnițat „pentru faptul că fusese pretor; restul familiei deportată la Rădăşeni, lângă Fălticeni, în 1952. 
Motivul: Fiică de deţinut politic, exmatriculată din școală la 10 ani, pentru că era “dușman al poporului”. 


Ș.E.: Bună ziua! Eu sunt Elena Ştefănică, sunt 
profesoară de istorie la Liceul „Mihai Viteazu!” din Piteşti 
şi suntem implicaţi, împreună cu copiii, într-un proiect 
despre „Experimentul Piteşti”, dar şi despre suferința 
celor care, eu știu, au luptat pentru a fi liberi în anii de 
după 1945. Le permiteţi copiilor mei să vă pună câteva 
întrebări? 

C.T.: Am fi interesaţi să spuneţi câte ceva despre 
copilăria dumneavoastră. 

L.S.: Ştii cum ai mers? Direct la ţintă! Şi eu cu voi şi 
voi cu mine! Mă numesc Lăcrămioara Stoenescu şi sunt 
autoarea cărţilor „Copii, duşmani ai poporului. De pe 
băncile școlii în cele ale închisorilor comuniste” și 
„Memoria stigmatelor”, pe care am prezentat-o astăzi la 


Restituiri Pitești nr. 3/2021 


Pert (n.n. Simpozionul internaţional PERT 2012, dedicat 
„Experimentului Piteşti” — reeducare prin tortură). Deci, 
spuneam că mergeţi direct la ţintă pentru că eu sunt un 
copil - dușman al poporului, pentru că eu, la zece ani, 
am fost exmatriculată din școală, pentru că tatăl meu a 
fost arestat politic. Deci, în 1952, eu am plecat cu familia, 
am plecat în deportare, cu mama și cu bunica maternă, 
care, de fapt nici nu era pe listele Securităţii, dar a fost 
luată în locul bunicii paterne, care purta un alt nume, dar, 
mă rog, asta e altă poveste... 

S.E.: În ce localitate? 

L.S.: Din localitatea Giurgiu. Am fost deportați 823 de 
oameni, din toate colțurile ţării, 47 de localități. 

S.E.: Unde aţi ajuns? 

L.S.: Aaa... noi am ajuns la Rădăşeni, lângă Fălticeni, 
Suceava. Ceilalţi... în alte localităţi, dar cine au fost, nu 
mă întrebaţi. 

S.E.: Tatăl ce politică a făcut? 

C.T.: Pentru ce a fost arestat? 

L.S.: Așa, foarte bine! Tatăl meu nu a făcut politică! 
Pentru faptul că fusese pretor! Știţi voi ce fusese 
pretorul? Un fel... adică un fel... un fel de primar, să 
zicem așa, ca să înţelegeţi voi mai bine, pentru multe 
comune... sate, da, douăzeci, să zicem, nu mai șiiu nici 
eu exact, că eram mică. Tatăl meu a fost, până în '48, 
când s-a făcut noua împărțire administrativă, pretor la 
Comana, plasa, judeţul Vlașca era atunci. Dar el politică 
nu a făcut, dar a fost considerat obedient regimului (n.n. 
anterior instaurării comunismului) și, o perioadă de doi 
ani, în timpul regimului antonescian. Dăduse un examen 
și era un funcţionar public, cum e aici la primărie și, mă 
rog, cum e domnul prefect, chiar avea funcţia de 
subprefect. 

S.E.: Cum aţi primit vestea eliminării din şcoală la 
zece ani? Că eraţi doar un copil! 

L.S.: Amm(...) dacă îmi permiteţi, mai este până acolo. 

S.E.: Da! 

L.S.: Am asistat, la zece ani, la percheziția casei, 
percheziționarea casei, la arestarea tatălui meu. De fapt, 
eu eram... vedeam, așa, printr-o deschizatură de ușă... 
Eram în pătucu' meu și m-am speriat când au bătut în 
uşă și au intrat. (...) 

S.E.: Au venit noaptea, nu? 

L.S.: Noaptea se venea, într-o Volgă neagră, după 
orele două-trei. Cine s-a uitat la ceas?! Bineînţeles că nu 
m-am uitat la ceas! A doua zi am întrebat-o pe mama ce 
s-a întâmplat. Mama m-a liniștit: că va veni iata. Nu i-a 
dat nici haine, nici pachet, nimic! Și am plâns! Am 
aşteptat! În zadar... După două-trei luni, mama a primit 
un ordin de deportare. Și, cine erau deportații, cine erau 
acești dușmani ai poporului?! lar, în afară de familiile 
deţinuţilor, mai erau și moșieri, comercianţi, dar nu cei 
mari! Şi cei mari și cei mici! Aveai o dugheană, erai 
cizmar, erai exploatator, dușman al poporului... 

Am mers șapte nopţi, că ziua nu se putea merge... 

S.E.: Aaam[...)! 

L.S.: Numai cu trenul de vite, într-un tren de vite, cu 
paie pe jos, în care n-am putut să luam decat 25 de 
kilograme, așa parcă luam. 

S.E.: Cam în ce lună? 

L.S.: În luna iunie. Deci tata a fost închis pe 14 aprilie 
și noi am fost deportaţi pe 3-7 iunie, primele anunţuri și 
unii au fost anunţaţi cu cai, cu călări, cu milițieni călare pe 
cai... Și ne-au dus pe noi tocmai în Nordul Moldovei... 

C.T.: Şi ştiaţi ce se întâmplă, ce urmează să se 
întâmple? 














L.S.: Nu știam! Credeam că plecam în Siberia! Când 
am coborat acolo și am auzit grai românesc, am răsuflat 
ușurată... ahuu(..)! 

Ce s-a intamplat? Sunteti curioși ce s-a întamplat 
după aceea? 

S.E.: Da! 

L.S.: Ni s-a dat câte o cameră. Într-o locuinţă, eram 
trei persoane, toate îngrămădite într-un pat! N-aveam 
sobă până la Crăciun! ... Și miliţianul a fost mai omenos 
și i-a spus văduvei aceleia unde am stat să ne pună un 
Godin, nu ştiu dacă știți voi ce e ăsta...Şi am avut și noi 
cu ce să ne încălzim! 

Mama lucra alături de ceilalţi la Fălticeni, deci la vro 
patru kilometri, și încă vro doi prin oraș. Cărau dulapi. 
Știţi ce sunt dulapii? Nişte căpriori, din ăia de casă, 
grei...Mama era o bucăţică de femeie, 46-48 de 
kilograme. Vă daţi seama că dulapul avea mai mult de 
jumătate din greutatea ei! 

În ... eram singura care învăţa, ceilalţi fiind mai mari. 
Învățătoarea îmi dăduse voie să dau examen, că în clasa 
a IV-a se dădea examen de absolvire, și am dat examen, 
toamna, la matematică și limba rusă, că făceam rusa în 
clasa a IV-a. Era o sovietizare forțată a ţării și eram 

singura care avea foaia matricolă încheiată. Ceilalţi nu au 
mers la școală... Am mers la școală până prin noiembrie, 
înainte de Crăciun. Cel mai mare cadou pe care mi l-a 
făcut mie Moș Crăciun, dar atunci nu era Moș Crăciun, 
era Moș Gerilă, a fost eliminarea mea din școală! A intrat 
directorul - și acum ţin minte vorbele pe care mi le-a 
spus: „Tu eşti dușman al poporului! De mâine nu mai vii 
la școală”. 

Vă daţi seama, un copil de 11 ani! Nici nu aveam încă! 
Nu împlinisem! Să fie dușman al poporului! M-am dus 
plângând la mama! Dar asta suntem noi! Tu ești copilul 
nostru: noi - dușmani ai poporului - ești și tu. Da, dar ăsta 
este un popor foarte mare și eu sunt foarte mică! Asta 
este situaţia! 

C.T.: Dar știți pentru ce v-a... (n.n. eliminat din 
școală)? 

L.S.: Pentru că tata... pentru că tata era deținut. De 
aceea ne-a ridicat și ne-a trimis în deportare. Cum, un 
copil care să aibă tatăl arestat, deținut politic...să 
continue școala! 

S.E.: Dar știați unde este tatăl arestat? 

L.S.: Am aflat după câteva luni, am primit acolo, la 
Rădășeni, am primit o carte poștală în care tata scria că 
este la Târgu Ocna și să îi trimitem alimente neperisabile 
și câteva schimburi. Această carte... După ea am făcut 
un scenariu radiofonic. Dacă sunteţi atenţi, o să se mai 
transmită acest spectacol radiofonic. Și a jucat Maia 
Morgenstern în rolul mamei. A jucat Manuela Ciucur în 
rolul fetiţei Mioara și a jucat Eugenia Bosânceanu în rolul 
bunicii. Este foarte bine realizat spectacolul! A ajutat 
foarte bine scenariul. Și, în partea a doua, Un om 
nevinovat, este despre detenţia tatei. 

C.T.: Puteţi să îmi spuneţi și mie: când a fost eliberat 
tatăl dumneavoastră, ce sentiment aţi avut? 

L.S.: Nu te grăbi, scumpule! Stai, că mai avem până 
atunci! 

Deci, am fost dată afară din școală! Am învăţat singură 
și, după moartea lui Stalin, aţi auzit de Stalin, marele 
satrap al Omenirii... 

S.E.: 1953. 

L.S.: Atunci, în '53, ne-a dat voie să dăm examen, la 
fără frecvenţă. Toţi copiii am dat examen toamna, ca și 
corigenții, deși eu eram premiantă, alţii erau și ei 
premianţi. Și am plecat...După doi ani de zile am plecat 
la Giurgiu înapoi. Casele erau ocupate și am stat la niște 
rude... 

S.E.: Deci... 

L.S.: Si acum vin eu cu răspunsul tău... 

C.T.: Cum aţi fost reprimită în orașul natal? 

L.S.: Cu flori la gară! (n.n. intervievata glumeşte) 

C.T.: Voiam să știu dacă aţi fost oarecum 
marginalizată? 

L.S.: Aaa! Imediat! Deci, m-ai întrebat cum a venit tata 
și ce sentiment am avut. Eram la masa de Paște, la o 
masă sărăcăcioasă, că toată lumea era săracă, nu numai 
noi. Noi eram mai săraci, dar și ei erau destul de săraci, 

la niște mătuși. Eram acolo și verișoara mea a chemat-o 
pe mama: 

- Tanti, a venit un cerșetor! 

Când mama s-a dus și l-a îmbrățișat eram foarte 
nedumerită: era un bătrân, cu barba albă și cu mustăţi, 
ca un Sfânt, dar îmbrăcat ca un cerșetor, pentru că totul 
se deteriorase. 

C.T.: Da... 

L.S.: Şi eram așa, foarte stingheră, nici nu l-am 
îmbrățișat! Și atunci tata mi-a spus: „Lăcrămioara, vină! 
(ei îmi mai ziceau Livoara), vină și mă îmbrățișează! Ce, 
ţi-e frică de mine?” 

„Nu, tăticule, nu mi-e frică, dar nu te-am cunoscut!” 
Făceam eu atunci... Uite, și acum lăcrimez... 

S.E.: În ce an s-a petrecut (n.n. această revedere)? 

L.S.: În '54, în 25 aprilie, de un Paște. Și acel Paște a 
fost fericit pentru noi! În sfârșit, am reușit să intrăm în 
casa noastră, după 14 ani! Pentru că noi nu locuiserăm 
în casa noastră nici înainte de deportare. Ea a fost 
ocupată de ruși, pentru mult timp și, acum, erau 
funcţionari de la pod... Pentru că ei, comuniștii, spuneau 
că ne-au trimis ca să facă rost de locuri pentru cei care 
lucrau la „Podul Prieteniei” (n.n. Podul Ruse-Giurgiu). 
Deci, copii, când vă duceți în Bulgaria, Turcia, Grecia, să 
știți că podul acela este făcut cu lacrimile noastre! 

S.E.: Da...Impresionant! Nu știam lucrurile acestea! 

L.S.: Să spuneți și altora, că, de aici (n.n. din Giurgiu) 
au plecat 823 de oameni! Au fost forţaţi să plece! Și podul 
acesta a fost ridicat cu lacrimile lor! Mă scuzați! (n.n. 
Stoenescu Lăcrămioara plânge în timp ce povestește). 

S.E.: Da...Acestea-s riscurile acestui interviu...Să 
revenim la momentul întoarcerii dumneavoastră în 
Giurgiu, cum au spus copiii. Cum v-au primit cei care vă 
cunoșteau și rămăseseră acolo? 

L.S.:A(...)nu au facut (...). Copiii m-au privit ca și cum 
plecasem ieri! Au fost foarte solidari cu mine, dar nu m- 
au întrebat nimic. Era o conspiraţe a tăcerii. Nimeni nu 
întreba unde ai fost, de ce ai fost, pentru că li se spusese 
că noi ne-am mutat din oraș și că poate nu mai venim 
sau poate că venim... Și ei nu mai întrebau. Probabil că 
părinţii lor i-au învăţat... Că acasă primeai educaţie să 
taci, să nu spui nimic, pentru ca să nu ne ridice și pe noi. 

S E.: Da, era acea frică... 

L.S.: Da, acea frică îţi intrase în oase, în sânge, în 
inimă și în creier. Și nu întrebau nimic! Dar ei (n.n. copiii) 
s-au purtat ca și când nu s-ar fi întâmplat nimic! 

Tata nu a avut serviciu un an de zile, mama nu a avut 
serviciu jumatate de an de zile! Au vândut tot ce am avut 
de preţ din casă! Până când și cerceii primiţi de la bunica 
paternă! 

Și tata i-a spus mamei, când mama a întrebat: „Ce o 
să zică fata? Sunt cerceii primiţi de la ai ei.” „Fata e 
deșteaptă, e mare, are să înțeleagă...” 

Dar și acum mă gândesc la cercei... 

S.E.: Da, nu mai știți firul, ca să îi recuperaţi? 

L.S.: A, nu, erau niște Napoleoni (...) Erau niște 
Napoleoni! 

S.E.: Dar unde a reușit tata să se angajeze când a 
venit din închisoare? 

L.S.: S-a angajat la aceeași întreprindere, după ce a 
dat-o in judecată. A dat-o în judecată, pentru că el avea 
primit din închisoare să se angajeze la vechiul loc de 
muncă. Dar, bineînteles, că în comisia de litigii, că așa 
era atuncea... A dat în judecată întreprinderea și l-au 
angajat. Dar el era avocat, și l-au angajat sub nivelul lui 
de cunoștințe! L-au angajat ca registrator. 

Voi în ce clasă sunteţi? 

C.T.: a XIl-a 

D.A.: a X-a. 

L.S.: A XII-a! Știu, dacă te duceai acolo, te primește și 
pe tine ca să faci, să înregistrezi nişte cereri. Vă daţi 
seama, ca avocat ce trebuia să fie! 

C.T.: Da... 

L.S.: El nu mai avea drept să profeseze. 

C.T.: Toate astea credeți că este din cauză că a fost 
închis și colegii l-au privit cu alţi ochi? 

L.S.: Colegilor cred că le era frică să fie solidari cu el, 
dar l-au primit pentru că a câștigat procesul. Însă el a stat 
tot timpul pe un post inferior... De-abia în ultimii ani 
înainte de pensie i s-a recunoscut diploma și a luat un 
salariu mai mare. Dar, ca o nostimadă, mama a avut tot 
timpul serviciu și spunea: hai să fiu și eu casnică! Sunt 
nevastă de pretor! Tu ai salariu mare - avea de două-trei 
ori mai mult ca ea - și i-a spus: „Poţi să stai acasă, să fii 
doamnă, dar nu știi ce se întamplă! Eu poate nu am să 
mai fiu, cine ştie atunci ce se poate întâmpla....” Și 
mama a continuat serviciul... 

S.E.: Avea studii superioare? 

L.S.: Nu, avea doar liceul. 

S.E.: Mă scuzați că vă întrerup... 

L.S.: lar la sfârșit mama avea pensia mai mare ca tata 
cu 100 de lei! Și tata a fost un vizionar.Tata i-a spus: „Tu 
o să trăiești douăzeci de ani după mine!” 

Douăzeci de ani a trait! 

S.E.: A intuit foarte bine... 

L.S.: Da, da! Extraordinar! 

S.E.: La liceu aţi resimţit cumva efectele arestării 
tatei? 

L.S.: La liceu, nu. 

S.E.: Aţi avut de suferit? 

L.S.: Nu, dar la facultate, când, în '59, când am 
terminat-o eu liceul, se intra pe baza unui dosar de 
bursă. Dosarul acela de bursă: intrau fiii de muncitori și 
țărani colectiviști. Dacă nu aveai dosar de bursă intrai la 
comun, adică 10% din celelalte locuri. Să zicem: erau 
200 de locuri... Făceți socoteala: câte erau pentru mic- 
burghezi, deci concurau pentru acestea... 

S.E.: Cu examen! 

L.S.: Cu examen! Toată lumea! Sigur, și eu am dat în 
primul an la teatru. Și de aceea fac și scenarii 
radiofonice, că îmi place teatrul! Și acolo era un loc de 
fete și unu de baieţi. Am fost foarte curajoasă! Tăticul m- 
a lasat să dau acel examen pentru ca îi era milă de mine, 

să îmi oprească elanul. Dar el știa că n-am să intru în al 
doilea an. Am dat la filologie. Sunt profesor de română. 
Și am dat la filologie! Am luat note bune. De exemplu, la 
istorie am luat nouă, dar meritam zece! Dar aveai acolo 
dosar și mai scădea și la română... 

S.E.: La dosar... 

L.S.: La dosar! Era dosarul aicea, îți dădea patru la 
social și, cu media respectivă, împarţeai până ajungeai la 
șapte și ceva sau șase și ceva, ori la filologie se intra de 
la 7.60 încolo. Deci nu puteai să intri. Era imposibil! Și să 
vă spun ce mi s-a întâmplat la română, la literatură...La 
literatură mi-a căzut „Mitrea Cocor”. „Mitrea Cocor” știa 
toată lumea, știu că din critică copiii nu învățau. Nici 
acum, cred, din critica literară, nu se învaţă, dar eu știam 
din Paul Georgescu, știam ce se scrisese atunci și, când 
m-a ascultat, m-a întrebat profesorul. A zis profesorul: 
„Nu știi cine era Mitrea Cocor? Ştie toată lumea!” Dar pe 
mine trebuia să mă întrebe ce nu ştie toată lumea, ca să 
nu știu nici eu. „Dragă!” „Dragă”- nu știu dacă mi-a spus 
— „dragă, te rog să îmi spui despre Păuna mică, Păuna 
mică, de Sadoveanu!” Dar zic: „Nu scrie în carte și nici 
doamna nu mi-a spus!” „Dar tu de unde ești?” „Din 
Giurgiu.” „Și acolo nu aveţi bibliotecă?” „Ba da! „Și la 
bibliotecă nu există?” Eu, copil „prost”, să zic că la noi nu 
a fost...„Da, dar, dacă nu mi-a recomadat nimeni, nu am 
citit!” 

„Patru”. La gramatică am facut perfect, am luat zece. 
Zece și cu patru, șapte, și cu nota de la istorie universală, 
că acolo se dădea și istorie universal... toată lumea 
ieșea cu trei, cu patru, cu cinci, așa era. Astea care erau 
la dosarul de bursă, mă rog, le mai dădea un șase, le mai 
dădea un șapte, mă rog! Eu am luat opt! Deci am luat 
notă foarte bună! Meritam zece, dar nu am luat hai, nouă! 
Au adunat, au facut media, am căzut. Am luat la scris, 
alţii nu au luat. Și tata mi-a zis: eu sunt bolnav de inimă! 
Fă o școală tehnică! Și am făcut o școală tehnică! Și, 
după aceea, am intrat în bibliotecă! După 1963... a fost 
mai bine, nu s-a mai mers după dosare de bursă. S-au 
desființat dosarele de bursă și intrau toţi, după merit. 
Chiar și copiii de popă și de deţinuţi politici, dar eu, în 
anul acela, 1963, eram deja la bibliotecă și am mai stat 
un an și am intrat în “64. După aceea nu am mai avut 
aşa... Se mai domolise chestia cu dosare, cu... Nu a mai 
fost chiar ca în epoca dejistă. Zic eu că epoca dejistă a 
fost cea mai grea. 

S.E.: Patru-cinci ani? Cât aţi făcut la universitate? 

L.S.: Cinci ani. 

S.E.: Cinci ani...Și aţi primit repartiție? 

L.S.: Am primit repartiție la Lisa, Lisa lângă Alexandria. 
Însă eram căsătorită și am pretextat că nu pot, fiind 
căsătorită și am primit o negaţie și am fost suplinitoare 
până în 1978, când am intrat în concurs, în București. Am 
făcut naveta nouă ani. 

S.E.: Unde aţi predat? 

L.S.: Am predat întâi trei ani, pe franceză. Că și aici a 
fost frumos. Am scris și eu ceva. la să vedem dacă 

reușesc să editez. Inspectorul mi-a dat decizia - și eu, 
profesor de română, citesc acolo: „Va preda în comuna 
Butimanu, limba franceză.” Am plecat, n-am citit. Afară 
am citit și m-am intors: „Domnule inspector, cred că ați 
greșit aici! Eu sunt profesor de română!” Și zice: „A, nu 
știi! Dă-o-ncoace, că, uite, câţi așteaptă afară!”. 

„A, nu, că și eu știu să predau!” 

S.E.: Făcuserăţi franceza? 

L.S.: Da, ştiam, predam franceza în trei localități 
diferite: Bâldana, Butimanu și 30 Decembrie. 

S.E.: Învăţau copiii? Vă întreb profesional. 

L.S.: Daa... Copii de ţară, dar învățau! Îţi sorbeau 
cuvintele! Era o relaţie! La Călugăreni, când am mers la 
Călugăreni, nici în București nu am avut asemenea copii 
cuminţi și buni! Și erau și la generală și la liceu, dar erau 
așa de...Și aveau acolo cabinet fonic pentru limbile 
străine. 

S.E: La ţară! 

L.S.: La ţară! La Călugăreni! Cabinet fonic, patruzeci 
și cinci de mii dăduse directorul să îl facă! 45.000 de lei 
costa o casă! Era un apartament ...și puteai să 
controlezi. Intram și eu la română acolo și ziceam și eu 
verbul: aşa e la imperfect, perfectul simplu, sau mai mult 
ca perfectul. Și copiii apăsau pe buton și eu vedeam de 
la platforma asta de comandă. Vedeam toată clasa și 
doi-trei nu știau. Era un control extraordinar! 

Ş.E.: Da. Mulţumim! 

Ş.E.: Când aţi mai simţit, aşa..., urmarea arestării 
tatălui? 

L.S.: Tot timpul! Tata a fost urmărit de Securitate după 
ce a venit, douăzeci de ani, până a murit. Am găsit 
dosarul informativ al tatălui meu. Deci avea un dosar de 
100 de pagini, cu tot felul de note informative, date și de 
unii colegi, dar nu sunt deconspirate. 

Și mi-au spus că nu pot deconspira pentru că mai au 
copii, mai au nu ştiu ce. Și zic: bine, da, oamenii ăștia au 
peste 100 de ani! Tata ar fi avut 105! Și aceia, hai, să 
zicem că erau mai tineri, da cu cât să fii fost? Tata avea 
45 când l-a luat. Vă dați seama, la 45, la 47... Părinţii 
voștri câți ani au? 

T.C.: 43. 

L.S.: Ca părinţii voştri, numai că eu eram mai mică. M- 
a făcut mai târziu. El era ca un moş, era ca un moș din 
cauza necazurilor și a pușcăriei. Poza lui, uite, îmi pare 
rău că nu am o carte “Copii, duşmani ai poporului”. Am 
să vorbesc cu domnul Olteanu şi am să vin neapărat aici 
să vorbesc cu copiii dumneavoastră. Ţinem legatura, vă 
dau e-mailul, pentru că e păcat să nu vadă. Deci, poza 
tatei, când a fost, la 45 de ani, arestat, și cu poza când a 
venit, după doi ani, dacă pui poza aceea, după doi ani, 
cu poza din anul morții lui, la 67 de ani, zici că e mai 
bătrân decât înainte de moarte! Așa era de consumat și 
de chinuit! 

Ș.E.: Pentru că suntem aici, la simpozionul 
„Experimentul Pitești”, știaţi ceva despre acest fenomen? 


— 28 


L.S.: Despre „Experimentul Pitești” am aflat când s-a 
făcut public în „Memoria”, altfel nu știam. Păi, nu știam! 
Întreb eu: „Da despre deportările din Giurgiu știaţi?” Păi, 
vedeţi?! Nu știm unii de alţii! Tocmai de asta trebuie să ne 
trezim, pentru că a ști ce se întâmplă. Eu scriu acum 
cartea organizaţiei școlare, organizaţiei unor tineri de la 
Liceul „Matei Basarab” din București. E acest domn care 
sponsorizează. A sponsorizat și o parte din 
„Experimentul Pitești” (n.n. simpozionul) și care cumpără 
cărţi și, datorită lui m-am dus la „Lazăr” și la „Matei 
Basarab” și am împărţit cărţi copiilor, care stăteau la 
coadă ca la carne și ca la pâine. Erau câte o 100 de copii 
care stăteau să le dau. Pentru o pâine sau pentru carne 
stăteam, uite, ca de aici până în ... Eeee, acum au stat 
pentru cărţi și acum le fac poze și le postez undeva pe 
site-ul și pe e-mail-ul, știți ce este - Institutul de 
Investigaţii a Crimelor Comunismului și Memoria Exilului 
Românesc, să le postez acolo, să se vadă cum stau 
copiii la coadă la cărți! Deci, cine spune că tineretul nu 
vrea să știe este o blasfemie asupra tineretului. 

Ș.E.: Tatăl dumneavoastră știa ceva despre 
„Fenomenul Piteşti”? 

L.S.: Eu cred că știa, dar știți cum era la noi în casă: 
era conspirația tăcerii; tabu; și tata mi-a spus: „Tăticule, 
nu îți spun nimic, pentru că există un rus, un inamic 
public, Pavlic Moruzov, care și-a turnat părinţii. Deci, în 
momentul în care un copil este bătut sau șantajat, a fost 
în stare, da, asta, nu că a fost bătut, așa erau ei 
îndoctrinaţi, îndoctrinaţi să spuna tot: că ăsta nu și-a 
plătit cotele și taică-său, nu rețin dacă nu a fost chiar 
închis, a fost, precis, dar nu știu dacă a fost și omorât. 
Deci, tata mi-a spus: dacă te iau și te chinuie și te bat și 
te... asta și tu nu ai ce să spui, dacă eu nu vă spun. Și 
mamei la fel: dacă eu vă spun ceva, o să vă bată de o sa 
vă rupă să spuneți și până la urmă o să spuneți și îmi 
faceţi rău și mie și vă faceţi rău și vouă. Deci, nu vă spun 
nimic! A murit și nu ne-a povestit nimic! O fi știut, nu o fi 
știut despre.... (n.n. Experimentul Pitești) nu stiu, dar ce 
vă spuneam de ăștia, doisprezece, care au pus și 
certificatul de deces la sfârșitul dosarului... 

Ș.E.: Vă mulţumim foarte mult pentru interviu! Vă rog 
să ne spuneți numele dumneavoastră. 

L.S: Lăcrămioara Stoenescu, autoarea cărții „Copii, 
dușmani ai poporului. De pe băncile școlii în închisorile 
comuniste” și „Memoria stigmatelor”, prezentate azi la 
PERT 2012 tuturor celor care au avut bunăvoința să 
asculte. 

Ș.E.: Sunteţi de acord ca transcrierea interviului să 
apară într-o lucrare de specialitate? 

L.S.: Sigur că da! Și m-aș bucura dacă interviul ar 
apărea într-o lucrare a lor, după ce termină facultatea! Și 
voi, ca piteșteni, aveţi datoria de onoare de a prelua 
cândva ce face domnul Aristide, ce face domnul Popa, 
de a se cunoaște ce s-a întâmplat la Piteşti și... ceea ce 
v-am povestit eu! 

lon Nania, fost redactor-șef al revistei 
„Restituiri Piteşti” 


Mi-e tare greu să scriu despre un om pe care eu şi tot 
neamul meu l-am cunoscut atât de bine! Doar 
sentimentul datoriei îmi dă acea putere minimă de a 
rememora câteva lucruri despre cineva tare drag şi 
respectat. Omul căruia i-am spus întotdeauna Domnul 
Profesor a ieşit la pensie ca profesor suplinitor la o 
şcoală generală piteşteană. Aspect aflat târziu, după 
1990, fiindcă, în clasa a XIl-a, pe când era încă în 
activitate, un coleg de la Liceul „„Bălcescu'/Colegiul 
„Brătianu” (Pose, Marius Paraschivescu) îmi mărturisea 
că cel mai bun profesor dintre toţi pe care îi avusese în 
12 ani era tocmai consăteanul meu, dl. lon Nania. Aspect 
revelatoriu, fiindcă, datorită dârzeniei de care a dat 
dovadă în a preda istoria adevărată, nu trucată de sclavii 
ideologici ai comunismului românesc, nelăsându-se 
niciodată învins, a fost pedepsit de fostul regim. La 
propriu (prin bătăile din beciurile Miliției, de care a avut 
parte în prima tinereţe) şi la figurat (ţinut la marginea 
societăţii, suplinitor). 

Istoria s-a răzbunat oarecum în ultimii ani ai vieții, 
fiindcă a fost invitat să-şi lanseze impresionanta 
monografie despre Mozăceni, în 2005, sub cupola 
Academiei Române. Un istoric ce merita, judecând după 
spiritul enciclopedic, măcar statutul de profesor 
universitar, nu de suplinitor” de școală. Un istoric 
argeşean pe care Romulus Vulcănescu prefera să se 
bazeze, în tratatul „Mitologia română” (1985), iară nu pe 
C.C. Giurescu. Un  argeşean care, lovit de istorie, 


bazându-se pe înţelepciunea poporului român, publica 

volume academice de istoria vânătorii şi vânatului, dar în 
care era vorba de români adevăraţi, de vechi obiceiuri 
strămoşeşti şi de demnitatea pierdută. Dar nu despre 
opera Domnului Profesor vreau să vorbesc acum, ci 
despre ceea ce ştiu eu despre Omul lon Nania. Câteva 
amintiri... 

Ar fi rămas un ţăran român autentic, dacă, la şapte 
ani, nu l-ar fi descoperit Vladimir Streinu pe când păştea 
oile în marginea Pădurii Mozacu şi nu l-ar fi rugat să îi 
spună o poezie. Ştia una învățată de la mama sa (lelea 
Dina, cum îi spuneam şi eu pe când eram copil), care s- 
a dovedit a fi o variantă a ,,Mioriţei”. Impresionat, 
Vladimir Streinu a mers cu birja la lelea Dina (tatăl era din 
flori, Șerban, din Mozacu) şi i-a oferit o sumă de bani 
importantă spre a-şi da copilul la şcoală. O mărturisire pe 
care mi-a făcut-o în casa lui nea Gicu, un alt copil din flori 
(„vinovat” ar fi tataie Costică Dumitrașcu) și căruia îi 
dedicase o poezie în 1955. 

Mamei mele, Gica, i-a fost profesor de istorie la Teiu. 
Tatălui meu, Ilie, i-a fost profesor de viaţă (tata nu a uitat, 
sub ameninţarea unui boxer antrenat din greu la un club 
din București, viitor „Steaua”), gustul tutunului, fiindcă îl 
prinsese că... fuma în vreme ce păștea oile tocmai în 
pădure). De altfel, părinţii mei mi l-au oferit de timpuriu ca 
model de om şi cărturar, dorindu-şi, în schimb, să am 
parte de norocul căruia Domnului Profesor i-a lipsit. 

Pe Domnul Nania l-am cunoscut din copilărie, pe când 
alergam după licuricii de pe uliţa bunicilor. Casa bunicilor 
mei se afla exact peste drum de casa lelei Dina 

(Constantina Nania-Şerban), la care 
poposea, în vacanțe, şi Domnul 
Profesor. Era bun prieten cu tataie, 
Radu Badea. În nopţile de vară plecau 
la pescuit, nu atât pentru cei câţiva 
peştişori scoși din gârlă, ci pentru a 
sta de taină. Tataie vorbea, dl. Nania 
asculta, nota. O legendă, un cântec de 
lagăr... 

Mărturisesc public că mulţi ani 
m-am mulţumit doar să-l salut, fiindcă 
realmente mă intimida. Legenda îl 
preceda (prin ceea ce ştiam de 
părinţi, bunici, alte neamuri), tot satul 
nostru se mândrea cu Domnia Sa. De 
la tataie ştiam de cercetările 
arheologice iniţiate, între 1956-1963, 
de pe Valea Mozacului, cercetări 
valorificate de dl. Nania, care ne-au 
pus pe hartă drept cea mai veche 
aşezare omenească din România. 
Tataie participase la săpături, îmi 
vorbea de uneltele de silex şi 
topoarele de piatră găsite... Eu tocmai 
învăţam la şcoala primară lucruri 
legate de cultura de prund pe care 
tocmai Domnul Profesor le 
descoperise la noi! Cum să 
îndrăzneşti să mai calci prin faţa unui 
asemenea om?! Şi mai ştiam cum mă 
„uşuia” tataie, ca nu cumva să prind 
ce taineau, lucru ce se repeta şi acasă 
la tata, unde veneau doi unchi tot la 
taină, ca să discute despre o istorie la 
care nu trebuia să am acces. Încă. 

Flăcăiandru, participam cu fratele 
meu la „Masa bradului”, duminică 
dimineaţa, la nunțile din sat (la 
fedeleşul de sâmbătă seara participau 


doar majorii). Destul de des, fiindcă 
neamurile se contopeau, Domnul 
Profesor era prezent la masa celor 
tineri, exclusiv din dorinţa de a ne 
vorbi, cu glas puternic şi totodată 
blajin, de pe scena lăutarilor, despre 
istoria satului nostru — ce familii de 
haiduci l-au fondat (Badea, Nania, 
Micu), când satul a fost ars complet 
într-o luptă de la 1535 a domnitorului 
Radu Paisie cu turcii, cum s-a numit, 
pe vremuri, satul nostru - Aleşii, nu 
Leşi/Leşile -, despre istoria satelor 
dispărute din jur, alături de multe 
legende. Inevitabil, încheia cu urarea 
să ne păstrăm tradiţiile şi să fim 
mândri că suntem pui de ţărani români 
adevăraţi. 

Târziu, pe când eram ziarist, în 
casa unchiului nea Gicu Neagu, 
participam la discuţii grele pe teme 
istorice. Practic, doar puneam 
întrebări, în rest ascultam. Avea un 
farmec unic. Falnic, dar cu glas 
molcolm şi grav. Emanând pace, dar 
de o fermitate extremă. Îmi vorbea 
mult de bunicii mei prea devreme 
dispăruţi, lucruri tainice. 

Şi iată că viaţa m-a adus director, o 
vreme, la Centrul Cultural al 
Municipiului Piteşti. Cum una dintre 
publicaţiile C.C.P,, „Restituiri Piteşti”, 
lâncezea, i-am oferit direcţia acesteia. 
Au apărut doar câteva numere sub 
conducerea sa. Era de o intransigenţă 
fără limite. Veneau tot felul de 
propuneri de publicare, desfiinţate 
imediat: „Ce aduce nou acest articol 
în istoriografie? Cu două-trei citate 

Piteştiul a pierdut un mare cărturar, Este 
voeba de profesorul lon Nania (1944-2009). 
veşnicul suplinitor la şcoli din judeţ, Zeci de 
ani a siujit îmvățământul argeșean, fără a 
avea drept la o catedră în Piteşti, deşi locuia 
în oraș. 

Era un om incomod şi pentru că spunea 
cu pius tare ceea ce gândea şi deranja. Era 
„rău de gură” şi nu admitea compromisul. A 
avut mult de suferit, fiind permanent 
supravegheat și hâituit de securitate. Se 
considera, însă, „un um fericit, biruitor prin 
viață, care a trăit în trei lumi total diferite, 
contradictarii, care s-au înlocuit, ireversibil 
una cu alta”. 

S-a născut în comuna Leşile-Mozacu, 
județul Argeş, într-o casă de țărani, „în 
mijlocul câmpului, cam la un kilometru de 
inima satului, înzestrat de Dumnezeu cu 
minte bogată, dăruit eu carul, şi ca o tărie 
fizică de cremene, s-o loveşti cu amnaral”. 

Când era mie, mama îl Îua în copaie şi-l 
aşeza sub căruță, la umbră, şi-l lăsa în paza 
lui Grozea, un duliu credincios. Tatăl luera 
case şi altele, la boierul Şerban londache, iar 
seara citea câte o poneste sau un ziar date de 
boiier sau de preot, Aşa a învățat să citească. 

O întâmplare petrecută pe când avea 
şapte ani i-a marcat existența şi l-a 
determinat să se hotărască, „de a cunoaște 
izvodirea din inceputuri a vânători şi a 
tuturor sălbătăciunilor vânate de om” 
(Legende şi tradiţii, p.10), 

Copil fiind, l-a cunoscut pe Vladimir 
Streinu, care încă se mumea Nicolae 
Iordache şi era fiul boierului Şerban 
Iordache din Teiu, Acest boier a lăsat o 
puternică amintire în partea locului. EL a 
insistat ca Şerban Nania să-şi dea băiatul la 
şcoală, cu promisiunea că-l va ajuta. Dar 
boierul Şerban lordache a fost arestat de 
comuniști (avea 85 de uni) şi în drum spre 
Piteşti a fost bitut cu sălbăticie şi i s-au scos 

boierii Bălăceni, Tradiţii şi legende 
istorice şi toponimice, Legende despre 
plante şi Legende despre animale şi se 
încheie cu un Vocabular. 

Pe coperta a patra n cărţii sunt scrise 
următvarele cuvinte, semnate de Ștefan 
Negrea: „Trebuie spus din capul locului că 
profesorul Ion Nania, arheolog, istoric, 
istorie al ştiinţei, etnolog şi bialog în egală 
măsură, a realizat o monografie unică, scrisă 
într-o româneaseă menoşă - cea mai 
completă şi mai documentată ştiinţific din 
câte mi-a fost dat să citesc. Din cartea 
acestui pasionat om de ştiinţă, de o erudiție 
enciclopedică, răzbate mândria de a fi «din 
Viaşea, din  Mozăceni» - sat cu nume 
străvechi şi framas de arigine geto-tracă”. 

Altă carte publicată la aceeaşi editură, în 
2000, este Rusaliile, sărbătoare 
multimilenară în spaţiul românesc. 
Aceasta are un Cuvânt inainte semnat de 
Alexandra Mărehidan, noul director al 
Centrului. „Pentru că obiceiurile, credințele 
şi ritualurile din cadrul acestei sărbători fie 
au fost interzise de reprezentanţii regimului 
comunist, fie an fost interpretate eronat, 
autorul îşi propune să clarifice originea şi 
semnificația lor, apelând la argumente 





firesc, prin explicarea numelui localităţii. 
Spaţiul nu ne îngăduie să im măcar 
sumarul cărţii, dar amintim de Marea 
răscoală din 1961 (pp. 600-613 Viersul 
suferinței noastre - folclor 
anticomunist (pp. 614-619), Folelor (pp. 
620-717), Eroii neamului (pp. 731-747), 
Toponimia comunei Mozăceni (pp. 
748-766), Voeabular (pp. 769-775) 

În anul 1977, lan Nania a publicat prima 
lui carte, Istoria vânătorii în România 
(Din cele mai vechi timpuri până la 
instituirea legii de vânătoare — 1891), 
la Editura Ceres, 278 pagini, o monografie 
deosebit de valarasă, unică în felul ei. 

Dar cercetătorul a rezumat întreaga 
lucrare pe care a realizat-o într-un plan 
foarte lam, în patru volume, circa 4000 
pagini dactilografiate, cu titlul Istoria 
vânatului nostru şi a vânătorii din cele 
mai vechi timpuri până astăzi. Lucrarea 
are o importanță excepţională pentru istoria 
şi etnologia poporului român. Pentru a se 
înțelege mai bine conţinutul acestei 
monumentale scrieri, prezentăm și subtittul 
primului volum: Mărturii arheologice, 
istorice,  folelorice, mitologice, 

dintr-o carte citită recent nu te poţi numi 
istoric. Nu  încurajez recenziile, ci 
cercetarea arhivelor şi cercetarea de 
teren”. „Cum să scrii laudativ despre 
<Scânteia>, cum face ăsta?” Era pătimaş, 
nu-i suporta, deopotrivă, pe foştii legionari 
şi pe foştii comunişti, fiindcă aceştia 
îngrădiseră ori impuseseră cu forța 
adevărul. lubea şi respecta libertatea mai 
mult decât orice. Nu suporta minciuna şi 
„Şmecheria”. Avea dreptate, dar a ajuns 
să scrie revista... singur! Lucru care, 
totuși, nu era admisibil. Am fost pus în 
situaţia incredibilă de a-i cere demisia! Și, 
Doamne, cât de mult îl preţuiam! 

În fine, încă din 1990, doar ne 
câștigasem libertatea cuvântului, 
desființase, cu argumente, câţiva istorici 
ori/și oameni politici. Un serial lung, prin 
1992-1993 — care ar trebui adunat de 
cineva într-o carte -— s-a intitulat „Istoria 
unui partid bolșevico-legionar: 
P.N.Ț.C.D.”. Argumente zdrobitoare, 
documente. Toate, explică motivul 
dispariţiei P.N.Ţ.C.D. de pe scena politică. 
Cu puțin timp înainte să moară, l-am văzut 
stând de vorbă, pe la fântâna muzicală, cu 
istoricul Petre Popa, pe care îl criticase. 
M-am bucurat în sinea mea, nu i-am 
deranjat, zorind la Primărie. Cine știe, 
probabil, ca orice ţăran adevărat, își 
presimţea sfârșitul, și dorea să se împace 
cu toți... 

Cum am spus, Domnul Profesor se 
impunea tuturor. Mă intimida şi când 
vorbea atât de frumos, la dezbateri 
publice, despre familia mea. L-am înţeles 
abia de Sfintele Paşti, în aprilie 2007, 
când i-am descoperit, pregătit deja, 
mormântul de la ţară. Ceea ce şi-a scris 
pe cruce e definitoriu pentru cel care a 
fost. Un om prea mare într-o lume atât de 
mică. Un român printre atâţia străini. 
Fusese conştient toată viaţa de acest 
lucru. De aceea a risipit seminţe peste 
toate pietrele neamului. 

Un uriaș regrei am și acum. Că nu am 
ajuns la înmormântarea sa (15 decembrie 
2009). S-a întâmplat chiar de ziua mea de 
naştere, dar nu ăsta a fost motivul, c 
probleme de serviciu. Plus că a fost o 
vreme cumplită, viscol, cei câţiva piteșteni 
(Vasile Ghiţescu, Marilena Lică, Nicolae 
Eremia) abia ajungând cu mașina la 
cimitirul din satul nostru. Păcat, a fost 
lume foarte puţină. Să te convingi ce 
înseamnă să faci cultură!, mi-a zis tata, 
care a fost prezent și pe care l-am sunat 
atunci, neștiind că, totuși, câţiva prieteni 
de la Pitești l-au condus pe ultimul drum... 

upă părerea mea, 

Tudor a fost purtat 

pe Calea 
Târgoviștei, strada care 
duce de la Flămânda către 
Mioarele, apoi în intersecția 
cu drumul spre Bilcești și 
Suslănești au urmat calea 
spre Suslănești, de acolo pe 
Valea Argeșelului, iar la 
Boteni, din drumul principal, 
au urcat spre stânga pe 
Muscele până la punctul 
numit La Poștă. Acolo se 
păstrează o fântână veche, o 
troiță și amintirea unui han 
unde călătorii poposeau. De 
acolo au coborât în Văleni și 
au ieșit la Lăicăi, la 
cunoscutul han Crucea de 
Piatră. Este puţin probabil 
să fi rămas noaptea acolo 
după o călătorie de 20 de 
km. Au mai făcut poate un 
popas în Malu cu Flori și au 
ajuns seara la marginea 
orașului Târgoviște, unde se 
afla un avanpost al armatei 
eteriste, după o călătorie de 
50 km, la fel cât au parcurs 
în ziua precedentă de la 
Golești la Câmpulung. 
Graba cu care a fost dus 
arată frica eteriștilor de un 
conflict cu românii pentru 
Tudor, dar și apropierea 
trupelor otomane. Drumul 
vechi spre Târgoviște poate 
fi urmărit și astăzi cu 
ajutorul crucilor și altor 
monumente, dar și cu 
ajutorul mărturiilor, ba chiar 
a fost folosit până acum 70 
de ani. 


prof. Claudiu CĂLCII 


Vezi pag. 14-16 

Punctul la Poștă pe drumul medieval 





